**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ' - ΣΥΝΟΔΟΣ Δ'**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 16 Απριλίου 2019, ημέρα Τρίτη και ώρα 14.20΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής, κ. Κωνσταντίνου Δουζίνα, με θέμα ημερήσιας διάταξης:

Συνέχιση της επεξεργασίας και εξέτασης του σχεδίου νόμου του Υπουργείου Εθνικής Άμυνας «Ρυθμίσεις Μέριμνας Προσωπικού Ενόπλων Δυνάμεων, Στρατολογίας, Στρατιωτικής Δικαιοσύνης και άλλες διατάξεις»».(3η συνεδρίαση)

Στη συνεδρίαση παρέστησαν ο κ. Ευάγγελος Αποστολάκης, Υπουργός Εθνικής Άμυνας, ο κ. Παναγιώτης Ρήγας, Αναπληρωτής Υπουργός Εθνικής Άμυνας, καθώς και αρμόδιοι υπηρεσιακοί παράγοντες.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αμανατίδης Ιωάννης, Δέδες Ιωάννης, Δουζίνας Κωνσταντίνος, Δρίτσας Θεόδωρος, Εμμανουηλίδης Δημήτριος, Ηγουμενίδης Νικόλαος, Καραγιαννίδης Χρήστος, Κοντονής Σταύρος, Μιχελής Αθανάσιος, Κυρίτσης Γεώργιος, Μουσταφά Μουσταφά, Μπαλλής Συμεών, Σέλτσας Κωνσταντίνος, Ρίζος Δημήτριος, Σταματάκη Ελένη, Στέφος Ιωάννης, Τζαμακλής Χαρίλαος, Τριανταφύλλου Μαρία, Φίλης Νικόλαος, Αναστασιάδης Σάββας, Δημοσχάκης Αναστάσιος, Καλαφάτης Σταύρος, Παναγιωτόπουλος Νικόλαος, Βλάχος Γεώργιος, Κικίλιας Βασίλειος, Τασούλας Κωνσταντίνος, Κεγκέρογλου Βασίλειος, Αρβανιτίδης Γεώργιος, Κασιδιάρης Ηλίας, Κούζηλος Νικόλαος, Παππάς Χρήστος, Κανέλλη Λιάνα, Βαρδαλής Αθανάσιος, Σαρίδης Ιωάννης, Καμμένος Δημήτριος και Μαυρωτάς Γεώργιος.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Αρχίζει η τρίτη συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων για την επεξεργασία και εξέταση του σχεδίου νόμου του Υπουργείου Εθνικής Άμυνας «Ρυθμίσεις Μέριμνας Προσωπικού Ενόπλων Δυνάμεων, Στρατολογίας, Στρατιωτικής Δικαιοσύνης και άλλες διατάξεις».

Τυπικά, μετά την ακρόαση των φορέων, ερωτώνται τα Κόμματα για τις θέσεις τους, επί της αρχής του νομοσχεδίου. Τον λόγο έχει ο κ. Καραγιαννίδης.

**ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ):** Ναι.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Κικίλιας.

**ΒΑΣΙΛΕΙΟΣ ΚΙΚΙΛΙΑΣ (Εισηγητής της Νέας Δημοκρατίας):** Κατά.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ):** Επιφύλαξη.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Κούζηλος.

**ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου - Χρυσή Αυγή):** Κατά.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει η κυρία Κανέλλη.

**ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ):** Κατά.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Σαρίδης.

**ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων):** Επιφύλαξη.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Επομένως, η σημερινή μας συνεδρίαση θα είναι η συζήτηση κατ’ άρθρον, μαζί με τη β΄ ανάγνωση. Η συζήτηση που έγινε το πρωί ήταν γενικά σε ένα καλό κλίμα. Ελπίζω να μπορέσουμε να προχωρήσουμε γρήγορα, έτσι ώστε να ολοκληρώσουμε τις διαδικασίες μας σχετικά νωρίς, ώστε να εισαχθεί το νομοσχέδιο στην Ολομέλεια την Πέμπτη. Τον λόγο έχει ο κ. Κούζηλος.

**ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου - Χρυσή Αυγή):** Θα ήθελα να κάνω μια παράκληση προς το Προεδρείο και τον κ. Υπουργό, αν μπορεί να μας πει, αν θα γίνουν νομοτεχνικές βελτιώσεις επί των άρθρων, ώστε να ξέρουμε και εμείς πώς θα τοποθετηθούμε.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Υπουργός.

**ΠΑΝΑΓΙΩΤΗΣ ΡΗΓΑΣ (Αναπληρωτής Υπουργός Εθνικής Άμυνας):** Πρώτα θα παρακολουθήσω όλη τη συζήτηση, που θα διεξαχθεί επί των άρθρων. Θέλω όμως να πω ότι σε ορισμένα σημεία, αυτά που είπαν οι φορείς, μπορούμε να τα δούμε και να γίνουν ορισμένα πράγματα αποδεκτά, όπως για παράδειγμα, το ηλικιακό θέμα, το οποίο είναι σωστό, γιατί οι άνθρωποι περιορίζονται και δεν μπορούν να ολοκληρώσουν την υπηρεσία τους, ώστε να έχουν μια πλήρη σύνταξη. Βεβαίως, υπάρχουν ορισμένα πράγματα, αλλά να δούμε τι θα γίνει στη συζήτηση. Δηλαδή, κινούμαστε σε αυτή την κατεύθυνση.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ωραία, τον λόγο έχει ο κ. Καραγιαννίδης.

**ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ):** Να ξεκινήσω, λέγοντας, ότι έδωσα περισσότερη βάση στην εισήγηση που έκανε ο κ. Δαβάκης, γιατί η δικιά του τοποθέτηση ήταν δομημένη και με επιχειρήματα και επειδή ήταν συνετότερος και έχει χρηματίσει και Υφυπουργός Εθνικής Άμυνας, γνωρίζει τα περί των αντιρρησιών συνείδησης και δεν έθιξε αυτό το ζήτημα. Η τοποθέτηση του Εισηγητή της Νέας Δημοκρατίας ήταν η γνωστή γενικόλογη καταστροφολογία, που υπάρχει τα τελευταία τέσσερα χρόνια.

Θέλω, εισαγωγικά, όμως, να πω και κάτι άλλο, που δεν μπορεί να περάσει απαρατήρητο. Ο Πρόεδρος της ΠΟΜΕΝΣ μίλησε για μικρή ομάδα στρατιωτικών, που επιδιώκει την «μπαχαλοποίηση» των Ενόπλων Δυνάμεων. Δεν ξέρω, πώς μια τέτοια δήλωση μπορεί να σταθεί δημόσια, χωρίς να υπάρξει κριτική ή και χωρίς να υπάρξει κάτι παραπάνω από κριτική; Διότι ένας στρατιωτικός, ο οποίος φέρεται εναντίον άλλων στρατιωτικών, γιατί θα πρέπει να σας πληροφορήσω ότι οι Περιφερειακές Ενώσεις, που δεν είναι στην ΠΟΜΕΝΣ, είναι 22 σε σχέση με τις 20, που είναι στην ΠΟΜΕΝΣ, μάλλον, δεν είναι μικρή η ομάδα των στρατιωτικών αυτών και άρα τι είπε ο κ. Ρώτας, ο Πρόεδρος της ΠΟΜΕΝΣ; Ότι οι 22 Περιφερειακές Ενώσεις επιδιώκουν να διαλύσουν τον Στρατό. Δηλαδή, άνθρωποι που ανήκουν σε άλλες Περιφερειακές Ενώσεις, Αξιωματικοί του Ελληνικού Στρατού, έχουν κατά νου να διαλύσουν τις Ένοπλες Δυνάμεις. Να γραφτεί και να ακουστεί, γι' αυτό το λέω ξανά.

Πάμε, λοιπόν, τώρα στο κομμάτι που έλαβε το μεγαλύτερο μέρος της συζήτησης και είναι οι αντιρρησίες συνείδησης και τα άρθρα που αφορούν σε αυτούς. Καταρχάς, η Νέα Δημοκρατία θα πρέπει να μας πει, αν αποδέχεται το Συμβούλιο της Επικρατείας, που μάλλον δεν εκφράζει, όπως ειπώθηκε στην πρώτη συνεδρίαση, «αριστερίστικες» εμμονές για τους αντιρρησίες συνείδησης. Το Συμβούλιο της Επικρατείας, λοιπόν, με την απόφαση 1318/2017 που αφορά σε μια περίπτωση ιδιώτη, λέει: «*Επειδή, με την κρινόμενη αίτηση προβάλλεται ότι εν προκειμένω η σύνθεση της Επιτροπής στο άρθρο 62 του νόμου 2005, στην οποία στηρίχθηκε η προβαλλόμενη πράξη στις 29/08/2016, δεν ήταν νόμιμη, διότι παρέστησαν τέσσερα μέλη*», εννοεί της Επιτροπής που κρίνει τους αντιρρησίες συνείδησης «*αυτής, εκ των οποίων 2 ήταν στρατιωτικοί, οι οποίοι διάκεινται a priori δυσμενώς προς τους αιτούμενους να αναγνωριστούν αντιρρησίες συνείδησης*», λέει το Συμβούλιο της Επικρατείας, που δεν χαρακτηρίζεται, μάλλον, από «αριστερισμό».

Και καταλήγει, ότι δέχεται την αίτηση το Συμβούλιο της Επικρατείας και ακυρώνει την απόφαση του Αναπληρωτή Υπουργού Άμυνας για τον συγκεκριμένο πολίτη. Επίσης, θα πρέπει να μας πει η Νέα Δημοκρατία αν αναγνωρίζει την Επιτροπή Ανθρωπίνων Δικαιωμάτων του ΟΗΕ, το Ευρωπαϊκό Κοινοβούλιο, την Κοινοβουλευτική Συνέλευση του Συμβουλίου της Ευρώπης, την Επιτροπή Υπουργών του Συμβουλίου της Ευρώπης για τους δημοκρατικούς θεσμούς και τα ανθρώπινα δικαιώματα του ΟΑΣΕ οι οποίοι λένε, καθώς λέει και η Επιτροπή των Ανθρωπίνων Δικαιωμάτων του ΟΗΕ, επί λέξει, θα σας τα διαβάσω από μέσα.

«*Η Επιτροπή ανησυχεί για το γεγονός ότι η διάρκεια της εναλλακτικής θητείας για τους αντιρρησίες συνείδησης είναι πολύ μεγαλύτερη απ' τη στρατιωτική θητεία και για το ότι η εξέταση των αιτήσεων για εναλλακτική υπηρεσία βρίσκεται αποκλειστικά στο Υπουργείο Εθνικής Άμυνας. Το κράτος μέλος θα πρέπει να διασφαλίσει ότι η διάρκεια της εναλλακτικής υπηρεσίας δεν έχει τιμωρητικό χαρακτήρα και θα πρέπει να εξετάσει, να θέσει, την εξέταση των αιτήσεων για την ιδιότητα του αντιρρησία συνείδησης, υπό τον έλεγχο πολιτικών Αρχών*».

Δεν έρχεται λοιπόν ο ΣΥΡΙΖΑ ή ο κ. Αποστολάκης να πει αυτά που είπατε. Υπάρχουν πολύ συγκεκριμένοι ευρωπαϊκοί θεσμοί, παγκόσμιοι θεσμοί, τα Ευρωπαϊκά δικαστήρια, το Συμβούλιο των Ανθρωπίνων Δικαιωμάτων του ΟΗΕ, που διατυπώνει αυτές τις απόψεις και εσείς συνεχίζετε να μιλάτε για αριστερισμό και έμμονες; Λέτε εσείς, ο ναύαρχος Αποστολάκης και στέλνετε το μήνυμα στους νέους αυτής της χώρας «μην είσαι κορόιδο, θα δηλώσεις ψυχιατρικά προβλήματα, θα σε κρίνουν δύο καθηγητές, που θα τους βγάζουν όλους έχοντες ψυχιατρικά προβλήματα και θα αποφύγεις τη στρατιωτική θητεία». Διατυπώθηκε νομίζω η διευκρίνιση ότι η συγκεκριμένη επιτροπή δεν εξετάζει τέτοια ζητήματα. Επίσης, πάλι από την πλευρά της Νέας Δημοκρατίας ακούστηκε: «Το νομοσχέδιο αυτό είναι εξαιρετικά ιδεολογικά συνεπές νομοσχέδιο του ΣΥΡΙΖΑ» διαβάζω από τα πρακτικά, τι ειπώθηκε από πλευρά της Νέας Δημοκρατίας. Είναι περιττό να δηλώσω για το Σώμα ότι εφόσον ο ελληνικός λαός ψηφίσει τη Νέα Δημοκρατία στις επόμενες εθνικές εκλογές – και το 2019 έχουμε εκλογές – αυτό το νομοσχέδιο θα καταργηθεί στο σύνολό του, ως ένα νομοσχέδιο ντροπής.

Σας διαβάζω λοιπόν, τι ντροπές έχει μέσα αυτό το νομοσχέδιο.

Πρώτον. Δυνατότητα νομικής υποστήριξης στα στελέχη και οπλίτες των Ενόπλων Δυνάμεων από Λειτουργούς του Νομικού Συμβουλίου του Κράτους κατά τις δίκες σε ποινικά δικαστήρια για αδικήματα, που τους αποδίδονται ότι τέλεσαν κατά την εκτέλεση των καθηκόντων τους.

Δεύτερον. Πρόβλεψη για μειωμένο ωράριο εργασίας για τα στελέχη που έχουν ή επιμελούνται τέκνο ή άτομο με αναπηρία 50% που πάσχει με σακχαρώδη διαβήτη τύπου Α.

Τρίτον. Η πρόβλεψη για μετάθεση των κατ' εξαίρεση των παραπάνω στον τόπο επιλογής τους.

Τέταρτον. Η κάλυψη των ανασφάλιστων δικαιούχων, για περίθαλψη στα στρατιωτικά νοσοκομεία.

Πέμπτον. Η επέκταση της μειωμένης θητείας σε όλα τα τέκνα τρίτεκνης και πολύτεκνης οικογένειας.

Έκτον. Η πρόνοια για περιπτώσεις σπουδαστών τόσο της Σχολής Ικάρων όσο και άλλων στρατιωτικών σχολών, που έρχονται κατά τη διάρκεια της φοίτησής τους, αντιμέτωποι με προβλήματα υγείας, ώστε να μην είναι αυτονόητη και αυτοδίκαιη η αποπομπή τους γι' αυτό, αλλά να τους παρέχεται η δυνατότητα παραμονής στις Ένοπλες Δυνάμεις.

Έβδομο και σημαντικότερο, έβδομη ντροπή. Η πρόβλεψη ώστε τα εφάπαξ ποσά που καταβλήθηκαν αναδρομικά κατά το έτος 2018 προς αποκατάσταση παλαιότερων αδικιών, να εξαιρούνται από το εισόδημα και να μην καθίστανται πρόσχωμα στην καταβολή πάσης φύσεως κοινωνικών επιδομάτων και παροχών, που συνδέονται με εισοδηματικά κριτήρια. Μια ρύθμιση, που αφορά σε όλους τους αμειβόμενους με ειδικά μισθολόγια, Σώματα Ασφαλείας, μουσικούς, ιατρικό προσωπικό κ.λπ.

Όγδοο. Η προσθήκη στα διατηρούμενα επιδόματα της αποζημίωσης eurocontrol, που αφορά στο πολιτικό προσωπικό της ΕΜΥ.

Ένατο. Η πρόβλεψη για την ένταξη των στρατιωτικών σχολών στο σύστημα μεταγραφών φοιτητών αδελφών που φοιτούν σε διαφορετικές πόλεις.

Σας διάβασα μερικά από τα άρθρα, που τα χαρακτήρισε ντροπή η Νέα Δημοκρατία και ότι είναι ιδεολογική μας πράξη αυτό το νομοσχέδιο. Προφανώς και υποστηρίζουμε αυτά τα πράγματα, γιατί πιστεύουμε στο κοινωνικό σύνολο. Οι άνθρωποι πρέπει να έχουν ισονομία και να αντιμετωπίζονται ίσα από τον νόμο. Η Νέα Δημοκρατία, από την άλλη πλευρά, δεν το θεωρεί και πολύ σοβαρό αυτό το πράγμα.

Προχωρώ, λοιπόν, σε μερικές παρατηρήσεις, σχετικά με τη θεσμοθέτηση για την υπηρεσία υποδοχής πλοίων και πολεμικής χρησιμοποίησης λιμένων, καθώς για τη θέσπιση κανόνων μέσω της σύστασης της Εθνικής Στρατιωτικής Αρχής Αξιοπλοΐας που αφορούν στην αξιοπλοΐα των στρατιωτικών αεροσκαφών στις Ένοπλες Δυνάμεις. Κύριε Υπουργέ, σύμφωνα με το κανονιστικό πλαίσιο του Ευρωπαϊκού Οργανισμού Άμυνας και της Πολιτικής Αξιοπλοΐας του ΝΑΤΟ, η Εθνική Στρατιωτική Αρχή Αξιοπλοΐας υπάγεται απευθείας στον Υπουργό. Το ίδιο ακριβώς έχουν κάνει οι άλλες χώρες που εναρμονίστηκαν σε αυτήν την απόφαση.

Υπάρχουν κάποια στοιχεία στα άρθρα 2 και 5, που αφορούν στους παραμένοντες στην υπηρεσία και τα δύο άρθρα δημιουργήθηκαν, για να λύσουν προβλήματα. Φοβούμαστε πως με την προσθήκη κάποιων γραφειοκρατικών ζητημάτων μπορεί τελικά να μην βοηθηθούν αυτοί, για τους οποίους νομοθετούμε. Δεν μπορεί να μπαίνει η προϋπόθεση ότι πρέπει να υπάρχει η ύπαρξη ή μη, ανά υπηρεσιακών αναγκών, για ανθρώπους που ήδη καλύπτουν υπηρεσιακές ανάγκες. Θα μπορούσαμε να το ξαναδούμε αυτό, να βγουν οι υπηρεσιακές ανάγκες, γιατί οι άνθρωποι καλύπτουν υπηρεσιακές ανάγκες, έτσι και αλλιώς, άρα, είναι υπερβολή να μπαίνει αυτό το πράγμα.

Επίσης, έχει περάσει ήδη αρκετός καιρός από τότε που ο Πρωθυπουργός εξήγγειλε την παραχώρηση στρατοπέδων στους Οργανισμούς Τοπικής Αυτοδιοίκησης και αυτές οι παραχωρήσεις δεν έχουν προχωρήσει. Με την προσθήκη έξτρα γραφειοκρατίας – δηλαδή, το πιστοποιητικό εκτιμητή που θα εκτιμά το ακίνητο – αυτή η παραχώρηση μπορεί να καθυστερήσει και άλλο. Θα προτείναμε να ξαναδείτε το συγκεκριμένο ζήτημα, ώστε να μην μπει έξτρα γραφειοκρατικό βάρος στην παράδοση των στρατοπέδων, όπου έχουν ζητηθεί από τους Οργανισμούς Τοπικής Αυτοδιοίκησης.

Ιδιαίτερη σημασία και για μια μεγάλη κατηγορία του στρατιωτικού προσωπικού ως ανταπόκριση σε ένα πάγιο αίτημά τους έχει ρύθμιση που προβλέπει, αφενός, τη βαθμολογική εξέλιξη των Εθελοντών Μακράς Θητείας, μέχρι τον βαθμό του Ανθυπολοχαγού και την αντίστοιχη απονομή αποστρατευτικού βαθμού Υπολοχαγού και αφετέρου, τη δυνατότητα παραμονής τους εκτός οργανικών θέσεων μέχρι το 58ο έτος της ηλικίας τους, διασφαλίζοντας σ΄ αυτούς τη δυνατότητα θεμελίωσης δικαιώματος πλήρους σύνταξης. Επειδή υπάρχει ζήτημα ότι στα 58 μπορεί να μην συμπληρώσουν οι άνθρωποι αυτοί τα 35 χρόνια, ζητούμε να ξαναδούμε το 58ο έτος, ως ταβάνι και να δούμε, αν μπορεί να υπάρξει μια ρύθμιση, που να τους δώσει μέχρι το 60ο ή το 61ο έτος.

Τελειώνοντας, είχε και έχει μια παράδοση η Επιτροπή Εθνικής Άμυνας να παίρνει αποφάσεις κατά το δυνατότερο πιο ενωτικές και πιο ομόφωνες. Τελευταία και η αναφορά μου έχει να κάνει με τον παρόντα Υπουργό Εθνικής Άμυνας που μόλις μπήκε, η ομιλία του Βουλευτή της Νέας Δημοκρατίας, στην πρώτη συνεδρίαση, ήταν επιεικώς απαράδεκτη, σε ό,τι αφορά στους χαρακτηρισμούς και την προσβλητικότητα του ήθους που είχε αυτή. Θα μπορούσαμε και θα μπορούμε να συζητάμε και να διαφωνούμε πολιτικά επί παντός και να συγκρουόμαστε πολιτικά επί παντός και σκληρά.

Οι προσωπικές απειλές δεν αποτελούν μέρος της πολιτικής μας ζωής και δη αυτής της Επιτροπής Εθνικής Άμυνας και Εξωτερικών Υποθέσεων. Θα παρακαλούσα, λοιπόν, το ύφος των ομιλιών να κινείται σε ένα πλαίσιο, γιατί το συγκεκριμένο Υπουργείο Εθνικής Άμυνας είναι ιδιαίτερο Υπουργείο και πρέπει όλοι να έχουμε το απαραίτητο ήθος και την απαραίτητη ευγένεια, όταν απευθυνόμαστε στους Υπουργούς και τους Αξιωματικούς των Ενόπλων Δυνάμεων. Σας ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστώ πολύ τον κ. Καραγιαννίδη, τον λόγο έχει ο κ. Κικίλιας.

**ΒΑΣΙΛΕΙΟΣ ΚΙΚΙΛΙΑΣ (Εισηγητής της Νέας Δημοκρατίας):** Κύριε Πρόεδρε, μια διευκρίνιση, μιλάμε σε αυτή τη συνεδρίαση επί των άρθρων, σωστά;

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Και επί των άρθρων και την δεύτερη ανάγνωση.

**ΒΑΣΙΛΕΙΟΣ ΚΙΚΙΛΙΑΣ (Εισηγητής της Νέας Δημοκρατίας):** Ωραία, κύριε Πρόεδρε, εδώ προφανώς επιχειρείται να παρουσιαστεί η πραγματικότητα και αυτό, το οποίο καταλαβαίνει με την κοινή λογική ο καθένας, ως κάτι το οποίο είναι ξένο, ακραίο ή δεν μπορεί να γίνει κατανοητό και οι ιδεοληπτικές τοποθετήσεις και θέσεις, οι αντιλήψεις που έχουν να κάνουν με ισχνές μειοψηφίες και ο τρόπος με τον οποίον παράταιρα αντιμετωπίζει ο ΣΥΡΙΖΑ, τις Ένοπλες Δυνάμεις και τα Σώματα Ασφαλείας, ως κανονικότητα. Αυτό είναι προφανές ότι δεν μπορεί να γίνει αποδεκτό, εγώ θα ήθελα να πω ότι πρέπει να ξαναβάλουμε τα πράγματα σε μια σειρά, ως προς την κατεύθυνση του Υπουργείου Εθνικής Άμυνας.

Έχουν περάσει 4,5 χρόνια από τη διακυβέρνηση του ΣΥΡΙΖΑ - ΑΝΕΛ, μας έχετε φέρει εδώ σε πλειάδα Επιτροπών, Εξωτερικών και Άμυνας ή Εξοπλιστικών, έχετε δει ότι η Νέα Δημοκρατία στέκεται με πάρα πολύ μεγάλο σεβασμό στις Ένοπλες Δυνάμεις.

Ξεπερνώντας σίγουρα τις κομματικές γραμμές και προς χάριν του εθνικού συμφέροντος έχει ψηφίσει και Εξοπλιστικά προγράμματα, τα οποία δεν τα φέρατε σύμφωνα με αυτό, το οποίο λένε οι νόμοι, με βάση έναν προγραμματισμό εξοπλιστικών πενταετίας, δεκαετίας, δεκαπενταετίας, τα φέρνετε μόνιμα, κύριοι, ως έκτακτα εξοπλιστικά προγράμματα. Έχει στηρίξει προσπάθειες, έχει δείξει ότι υπάρχει κοινή λογική και σεβασμός. Απ' ό,τι φαίνεται όμως δεν είναι εκτιμητέος αυτός ο σεβασμός στις Ένοπλες Δυνάμεις και δεν είναι εκτιμητέα και αυτή η πολιτική μας, που έχει να κάνει, όχι με τα όρια της Νέας Δημοκρατίας, αλλά με το πατριωτικό και το εθνικό και εξηγώ τι εννοώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε συνάδελφοι, διακόπτουμε τη συνεδρίαση, για να αποκατασταθεί η βλάβη.

***Στο σημείο αυτό η συνεδρίαση διεκόπη για τεχνικούς λόγους***

**(ΜΕΤΑ ΤΗ ΔΙΑΚΟΠΗ)**

**ΒΑΣΙΛΕΙΟΣ ΚΙΚΙΛΙΑΣ (Εισηγητής της Νέας Δημοκρατίας):** Ξαναλέω, για τον κ. συνάδελφο και εισηγητή του ΣΥΡΙΖΑ, ότι δεν μπορεί να χαθεί η κοινή λογική και δεν μπορεί μια ιδεοληπτική πολιτική ή άποψη ή θέση να είναι κρατούσα, ενώ όλοι καταλαβαίνουμε ότι αυτά, τα οποία ακούγονται και λέγονται, αυτό το οποίο ήρθε, βασίζεται στο τρόπο τον οποίο σκέπτονται ή πιστεύουν ή ενεργούν οι ισχνές μειοψηφίες. Βεβαίως, ό,τι καλό έχει το νομοσχέδιο σε κάποια από τα άρθρα, εμείς θα τα ψηφίσουμε, γιατί είπε ο κ. συνάδελφος ότι θα το καταψηφίσουμε όλο. Επί της αρχής, το καταψηφίζουμε και σε συγκεκριμένα άρθρα, είμαστε με σφοδρότητα απέναντι. Προκαλεί αλγεινή εντύπωση ότι ο κ. Υπουργός δέχεται να του έρθει αγκαλιά από τον ΣΥΡΙΖΑ, δια του κ. Αναπληρωτή, ο τρόπος με τον οποίο απαξιώνονται οι στρατιωτικοί και θεωρείται ότι δεν είναι αντικειμενικοί, στο τρόπο με τον οποίο κρίνουν στις επιτροπές τους αντιρρησίες συνείδησης. Γιατί είναι πιο αντικειμενικοί οι καθηγητές και δεν είναι οι στρατιωτικοί;

Είναι εμφανές ότι υπάρχει ιδεοληψία και πρόβλημα σοβαρό του ΣΥΡΙΖΑ, με τους άντρες και τις γυναίκες των Ενόπλων Δυνάμεων. Για ποιο λόγο, λοιπόν, δεν είναι; Και ο κ. Υπουργός, που θήτευσε σε όλες τις βαθμίδες και έφτασε μέχρι την κορυφή της ηγεσίας των Ενόπλων Δυνάμεων, πώς μπορεί να αποδέχεται να του φέρνουν ένα τέτοιο νομοσχέδιο και να το υποστηρίζει; Πώς μπορεί να αποδέχεται ξαφνικά να μπαίνουν κομματικοί εγκάθετοι, μέσω των Γραφείων νομικής υποστήριξης, που τους αλλάξατε την ονομασία, και να διαλύουν την κάθετη δομή των Ενόπλων Δυνάμεων και οποιοσδήποτε θέλει να μπορεί να υπερπηδήσει τον Διοικητή της Μονάδας του και να πάει στον Αρχηγό ή στον Υπουργό ή στον οποιοδήποτε, για το οποιοδήποτε πρόβλημα ή παράπονό του; Τι σήμα δίνει αυτό στις Ένοπλες Δυνάμεις; Πού τα έχετε ξαναδεί αυτά;

Αυτό είναι το νομοσχέδιο, που θα έπρεπε να φέρετε μετά από πέντε χρόνια, που θα ρυθμίζει τις επιχειρησιακές ικανότητες και την αναβάθμιση των τριών Όπλων; Κύριε Υπουργέ, ως Αρχηγός ΓΕΕΘΑ, είχατε έρθει και είχατε πει το καλοκαίρι, ότι έχουμε πρόβλημα με το νομοσχέδιο αυτό, για τα εξοπλιστικά και δεν μπορεί να προχωρήσει τίποτε και δεν μπορούν τα τρία Όπλα, τα πλοία μας, τα αεροπλάνα μας, να συντηρηθούν, ανταλλακτικά, κ.λπ.. Πού είναι όλα αυτά; Πού είναι τα σημαντικά πράγματα για τη στρατηγική του Υπουργείου και το πώς θα βαδίσει στον 21ο αιώνα, που έρχονται νέες τεχνολογίες, νέες προκλήσεις, που μιλάμε για υπερπολλαπλάσια ναυτικά μίλια θαλάσσιων συνόρων, αν ποτέ ανακηρύξουμε και χαράξουμε την Αποκλειστική μας Οικονομική Ζώνη; Πού είναι όλη αυτή η στόχευση;

Αυτό εδώ το νομοσχέδιο που φτιάξατε «στο πόδι» με δέκα διατάξεις προεκλογικές, για να ευνοήσει φωτογραφικά 15 ανθρώπους μέσα από τις προαγωγές τους και μια δήθεν τακτοποίηση του πεζοδρομίου κάποιων άλλων, θεωρείτε ότι είναι σοβαρό νομοσχέδιο, το οποίο φέρνετε άρον-άρον πριν το Πάσχα και θέλετε να το ψηφίσουμε κιόλας και μας «κουνάτε και το δάχτυλο» και μας λέτε, τι λέει η Διεθνής Αμνηστία και τί λένε τα fora κ.λπ.. Αλήθεια; Υπάρχουν 150.000 άνδρες και γυναίκες των Ενόπλων Δυνάμεων και με τον τρόπο, τον οποίο λειτουργείτε, δεν τους σέβεστε. Υπάρχουν άρθρα – για τα οποία φαντάζομαι, ότι θα μιλήσουμε, κύριε Πρόεδρε, στη συνέχεια – τα οποία έχουν ακριβώς αυτό τον στόχο και αυτό τον σκοπό. Έχουν διαλυτικό στόχο και σκοπό σε ό,τι έχει να κάνει με τις Ένοπλες Δυνάμεις και φυσικά θα το καταψηφίσουμε.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστώ πολύ, κύριε Κικίλια. Τον λόγο έχει ο κ. Αρβανιτίδης, Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ).

**ΓΕΩΡΓΙΟΣ ΑΡΒΑΝΙΤΙΔΗΣ [Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ)]:** Κύριε Υπουργέ, κυρίες και κύριοι συνάδελφοι, επιμένουμε και διαπιστώνουμε με λύπη ότι το παρόν νομοσχέδιο και οι διαδικασίες, τις οποίες επέλεξε η Κυβέρνηση, είναι μια απαξιωτική προσέγγιση στα φλέγοντα θέματα, τα οποία απασχολούν τις Ένοπλες Δυνάμεις. Το κύριο μέλημα της νομοθετικής πρωτοβουλίας είναι μικροτακτοποιήσεις, οι οποίες είναι διάσπαρτες στα άρθρα του νομοσχεδίου. Πιο αναλυτικά, γιατί θα μπω συγκεκριμένα στα άρθρα, τα σχόλια και οι δικές μας προτάσεις έχουν διαμορφωθεί με κριτήριο την κάλυψη στο μέγιστο δυνατό βαθμό των πραγματικών αναγκών του ανθρώπινου δυναμικού των Ενόπλων Δυνάμεων, με στόχο την ενίσχυση του αξιώματος και της αποτελεσματικότητάς τους.

Συγκεκριμένα στο άρθρο 4 παρ. 1, αναφέρεται ότι όσοι Εθελοντές Μακράς Θητείας του νόμου 1848 επιθυμούν να παραμείνουν πέραν της πενταετίας, αυτό να είναι εφικτό μέχρι 35 χρόνια συντάξιμης υπηρεσίας. Συμφωνούμε σε αυτό, αλλά θεωρούμε ότι πρέπει να υπάρξει η προσθήκη «με ευθύνη των αρμόδιων Υπουργείων, θα καθοριστούν αντίστοιχα κλιμάκια του άρθρου 126 του νόμου 4472, κατηγορίας Γ’ και αντίστοιχα μερίδια των οικείων ταμείων των Ενόπλων Δυνάμεων». Παράλληλα απαιτείται και η εξομοίωση με τις γυναίκες εθελόντριες του νόμου 705 και τους άνδρες εθελοντές του Νομοθετικού Διατάγματος 445.

Στο άρθρο 5, καθορίζεται η δυνατότητα τοποθέτησης Εθελοντών Μακράς Θητείας, κατόπιν επιθυμίας τους εκτός οργανικών θέσεων. Η εφαρμογή όμως της διάταξης αποσυνδέεται από τον σκοπό της. Δίνει τη δυνατότητα παραμονής στις Ένοπλες Δυνάμεις μέχρι της πλήρους συμπλήρωσης συνταξιοδοτικού δικαιώματος. Για λόγους ισονομίας, δικαιοσύνης και ίσης μεταχείρισης των στελεχών απαιτείται να ισχύουν οι νέες διατάξεις για όλα τα στελέχη των Ενόπλων Δυνάμεων και ως εκ τούτου προτείνουμε:

Πρώτον, την επαναφορά των διατάξεων της παρ. 26, του άρθρου 18 του νόμου 4407, πριν την τροποποίησή της στην παρ. 4, του άρθρου 2 του νόμου 4433.

Δεύτερον, τη διαγραφή του τελευταίου εδαφίου του υπ' όψιν άρθρου, που ορίζει ως μη απαραίτητη τη συμπλήρωση του χρόνου διοίκησης ειδικής υπηρεσίας του άρθρου 6, του νόμου 2439 για τους Υπαξιωματικούς.

Και τρίτον, την τροποποίηση της παρ. 5, του άρθρου 46 του νόμου 4407 με τη συμπλήρωση σχετικού εδαφίου, όπου θα ορίζεται ισόποση κατανομή οργανικών θέσεων μεταξύ των εθελοντών - εθελοντριών και των αποφοίτων ΑΣΣΥ βάσει του αριθμού ανά προέλευση των Αξιωματικών που έχουν συμπληρώσει τον απαραίτητο χρόνο παραμονής στον κατεχόμενο βαθμό και πληρούν τα κριτήρια προαγωγής τους.

Τέλος, για να αποφύγουμε τον υπερβολικά μεγάλο αριθμό ΕΜΘ θα μπορούσαν να αυξηθούν τα όρια στους βαθμούς Αρχιλοχία και Ανθυπασπιστή από τα 50 και 54, που είναι σήμερα για τη συγκεκριμένη κατηγορία, στα 58. Ωστόσο, να δίνεται η δυνατότητα οικειοθελούς αποχώρησης, όταν συμπληρωθεί ο χρόνος των 50 ή 54 ετών αντίστοιχα.

Στο άρθρο 10, εκτιμούμε ότι υπάρχουν σωστές ρυθμίσεις τις οποίες και στηρίζουμε. Προτείνουμε, όμως, στη ρύθμιση για τους Εθελοντές Μακράς Θητείας, στην απονομή καταληκτικού βαθμού Λοχαγού και αποστρατευτικού Ταγματάρχη, για λόγους ίσης μεταχείρισης στελεχών ομοίας προέλευσης, όπως ισχύει με τους εθελοντές και τις εθελόντριες, που κατετάγησαν βάσει του νόμου 445/1974 και του νόμου 505/1977.

Στο άρθρο 15, προωθείται μια πρωτόγνωρη ιδιαίτερη διάταξη, που παραπέμπει – εκτιμούμε – σε άλλες εποχές, προσπάθειας χειραγώγησης προσωπικού, σχετικά με τη θεσμοθέτηση των Γραφείων Νομικής Προστασίας Στελεχών. Όπως φαίνεται από την πρώτη κιόλας παράγραφο, τα Γραφεία νομικής προστασίας στελεχών σίγουρα θα αποτύχουν, δεδομένου ότι η υπαγωγή τους στον οικείο Αρχηγό δημιουργεί προβληματισμούς. Δε νοείται εκσυγχρονισμός των Ενόπλων Δυνάμεων με Γραφείο Νομικής Προστασίας Στελεχών. Εδώ απαιτείται, όπως και στην πρώτη μου τοποθέτηση είπα, ένας εντελώς ανεξάρτητος θεσμός, ο Συνήγορος του Στρατιωτικού, πέρα από τη στρατιωτική ιεραρχία, κατά τον Συνήγορο του Πολίτη, ώστε να διασφαλιστεί ο σεβασμός των κανόνων δικαίου στο σύνολο των Ενόπλων Δυνάμεων και να ενισχυθεί η διαφάνεια και υπευθυνότητα των στρατιωτικών δομών. Ως εκ τούτου, απορρίπτουμε την εν λόγω ρύθμιση και αντιπροτείνουμε, όπως ήδη ακούστηκε, τη θεσμοθέτηση ενός διακλαδικού συνηγόρου στρατιωτικού, ο οποίος θα υπάγεται στον Υπουργό Εθνικής Άμυνας και με υποχρέωση αναφοράς σ’ αυτόν.

Στο άρθρο 17, η ρύθμιση που προωθείται είναι αποσπασματική, καθώς καλύπτει τα στελέχη μόνο από 1/7/2011 έως και 31/7/2012, τα οποία δεν έδωσαν εισφορές, έστω κι εάν προβλέπεται στην διάταξη η παρακράτηση εισφορών με την καταβολή του επιπρόσθετου εφάπαξ. Προτείνουμε, λοιπόν, είτε την επιστροφή των εν λόγω κρατήσεων για το συγκεκριμένο χρονικό διάστημα που παρακρατήθηκαν, από το 2012 έως το 2016, υπέρ ΕΛΟΑ ως αχρεωστήτως καταβληθείσες, είτε να δοθεί συμπληρωματικό εφάπαξ στα στελέχη, τα οποία ανήκουν στη συγκεκριμένη περίοδο.

Στο άρθρο 19, οι ρυθμίσεις δεν εξασφαλίζουν μια σωστή ισορροπία στην αξιοποίηση όσο το δυνατόν περισσότερων στρατευσίμων για την ενίσχυση του αξιόμαχου των Ενόπλων Δυνάμεων.

Στο άρθρο 20, προτείνουμε οι εν λόγω διατάξεις να ενσωματωθούν στις αρμοδιότητες των Γενικών Επιτελείων, αφού προβείτε σε αντιστοίχιση των διατάξεων της παρ. 2Γ με τις υπόλοιπες του ίδιου άρθρου.

Στο άρθρο 30, πρόκειται μεν για μια ευνοϊκή διάταξη για τους μαθητές με λόγους υγείας, θα πρέπει ωστόσο να δείτε προσεκτικά κάποιες δικλείδες ασφαλείας, ώστε να μη καταστρατηγηθούν αυτές οι διατάξεις κι έχουμε φαινόμενα στελεχών ελαφράς υπηρεσίας ή υπηρεσίας γραφείου, πριν ακόμη εισέλθουν στην ενεργό δράση ως στελέχη των Ενόπλων Δυνάμεων.

Στο άρθρο 32, πρόκειται για ρυθμίσεις προς τη σωστή κατεύθυνση, αρκεί να τεθούν συγκεκριμένες προϋποθέσεις. Συγκεκριμένα, στις διατάξεις της παρ. 1, οι προβλεπόμενες προαγωγές να γίνουν εντός δύο μηνών από την έναρξη του ισχύοντος, ενώ οι διατάξεις της παρ. 2 γίνονται αποδεκτές με την προϋπόθεση να ισχύσει για όλους τους Κλάδους των Ενόπλων Δυνάμεων και όλες τις ειδικότητες. Επιπλέον, στο ίδιο άρθρο απαιτείται η κάλυψη ενός κενού νόμου δια της αγωγής ρητής νομοθετικής πρόβλεψης επέκτασης του δικαιώματος χρήσης για στρατιωτικά οικήματα Αξιωματικών, Μονίμων Υπαξιωματικών ΕΠΟΠ και παραθερισμού στα ΚΑΑΥ του Στρατού Ξηράς από το προσωπικό των κυρίων Σωμάτων.

Στο άρθρο 36, υπάρχουν οι τροποποιήσεις των διατάξεων του Κώδικα Δικαστικού Σώματος των Ενόπλων Δυνάμεων, οι οποίες από εμάς κρίνονται αντισυνταγματικές, επειδή πλήττουν ευθέως τη λειτουργική και προσωπική ανεξαρτησία των Στρατιωτικών Δικαστών, μεταξύ των οποίων και το όριο ηλικίας αποχώρησης από την ενεργό υπηρεσία και τη συνταγματική Αρχή της ισότητας του άρθρου 4 παρ. 1 του Συντάγματος. Όπως αποσύρθηκαν παλαιότερα σχετικά άρθρα του σχεδίου νόμου, νομίζω, κύριε Υπουργέ, ότι πρέπει να το ξαναδείτε και να το αποσύρετε.

Στο άρθρο 40, που αναφέρεται στο σοβαρό ζήτημα της εθνικής στρατιωτικής Αρχής αξιοπλοΐας είναι ουσιώδους σημασίας για μας η συγκεκριμένη Αρχή για τη χώρα και την Αμυντική Βιομηχανία. Δεν κρίνονται επαρκείς οι ρυθμίσεις παρά την άρτια προπαρασκευή, σε επίπεδο Γενικών Επιτελείων των Ενόπλων Δυνάμεων, διαπιστώνονται σημαντικές ελλείψεις και σφάλματα στην υπαγωγή από το ΓΕΕΘΑ και την αποστολή της προ σύστασης εθνικής αρχής. Μέσω αυτής πιστεύουμε ότι δεν διασφαλίζεται η ανεξαρτησία και το κύρος της, αλλά και η επιβολή των νόμιμων κυρώσεων σε φορείς, που θα αναπτύσσουν προϊόντα ή οπλικά συστήματα μη συμβατά με τα διεθνή πρότυπα.

Επιπρόσθετα οι ρυθμίσεις δεν ασχολούνται με την οργανωτική δομή, την λειτουργικότητα, τη στελέχωση, τα προσόντα και τα καθήκοντα των στελεχών της εθνικής Αρχής, όπως γίνεται σε άλλες υπηρεσίες, που το υπόψιν νομοσχέδιο καλύπτει. Όπως ισχύει π.χ., σε αντίστοιχη περίπτωση της Αρχής Πολιτικής Αεροπορίας, προτείνουμε λοιπόν την απόσυρση του υπόψιν άρθρου 50, την παρ. 5, ως έχων άμεση συνάφεια με το άρθρο 40. Αυτά τα θέματα πρέπει να εξεταστούν μαζί και να τα φέρετε σε ξεχωριστό, αυτοτελές, πλήρες σχέδιο νόμου άμεσα.

Στα άρθρα 45 και 47, θεωρούμε ότι πρέπει να υπάρξουν οι διευκολύνσεις για τις λειτουργικές και οργανωτικές ανάγκες της ΠΟΜΕΝΣ, διότι πώς μπορεί να λειτουργήσει η ΠΟΜΕΝΣ, αν τελικά δεν δοθεί η δυνατότητα στα στελέχη της να στελεχώσουν ένα συγκεκριμένο γραφείο και να μπορούν να επιτελέσουν το έργο τους;

Στο άρθρο 51 απορρίπτουμε ως φωτογραφικές τις διατάξεις, όπως τα διαλαμβανόμενα στην παρ. 5, αναφορικά με την παροχή δυνατότητας επιστροφής στις Ένοπλες Δυνάμεις και επανεγγραφής σπουδαστών της Σχολής Ικάρων δεν αποδεικνύεται η σκοπιμότητα, η ισονομία και η δικαιοσύνη που επικαλείται η διάταξη. Στις διατάξεις της παρ. 6, επίσης, αναφορικά με την παροχή δυνατότητας επανεγγραφής σε στρατιωτικές σχολές σπουδαστών των στρατιωτικών σχολών, που διαγράφτηκαν από αυτές μετά από γνωμάτευση της αρμόδιας υγειονομικής επιτροπής.

Επίσης, μέχρι το τέλος της διαδικασίας θα καταθέσω υπόμνημα σχετικά με θέματα - προτάσεις όσον αφορά στην αποκατάσταση αδικιών στο στράτευμα, που περιέχονται στον νόμο 3883, για τις οποίες δεν έχουν γίνει σχετικές προβλέψεις στο παρόν νομοσχέδιο. Ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστούμε τον κ. Αρβανιτίδη. Τον λόγο έχει ο κ. Κούζηλος.

**ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου - Χρυσή Αυγή):** Ευχαριστώ, κύριε Πρόεδρε. Ξαναλέω ότι το 2017 ο κ. Βίτσας αυτό που έλεγε και δήλωνε παντού ήταν ότι θα έρθει ένα νομοσχέδιο για την ανασυγκρότηση του στρατεύματος και θα διαρρυθμίζει πολλά θέματα. Σαν σύνολο – και το ξαναλέω για άλλη μια φορά – έχει θετικές διατάξεις, αλλά στην ουσία, αυτό που γίνεται είναι το αυτονόητο. Γι' αυτό υπάρχουν οι πολιτικοί προϊστάμενοι του Υπουργείου, για να λύνουν τα αυτονόητα, τα προβλήματα που υπάρχουν στο στράτευμα.

Ουσιαστική ανασυγκρότηση στρατεύματος στη ουσία δεν είδαμε και δεν βλέπουμε στο συγκεκριμένο. Έχουμε και ένα άλλο θέμα. Π.χ. στο μέρος Α, κεφάλαιο Α, αρκετά άρθρα χρειάζονται αρκετές νομοτεχνικές. Ακόμα δεν ξέρουμε, γιατί θα έρθει την Πέμπτη στην Ολομέλεια, ποια θα είναι η τελική μορφή που θα έρθει στην Ολομέλεια το συγκεκριμένο νομοσχέδιο.

Απλό παράδειγμα, το άρθρο 17, αποκατάσταση εφάπαξ σε ειδικό λογαριασμό, όπου δεν ρυθμίζεται η χορήγηση εφάπαξ βοηθήματος σε όλα τα στελέχη που αποστρατεύτηκαν κατά το χρονικό διάστημα από 1/8 του 2012 έως 31/12 του 2016. Πώς θα τοποθετηθούμε στην Ολομέλεια; Τελευταία στιγμή θα υπάρχουν νομοτεχνικές; Αυτό είναι λίγο στο πόδι.

Σε σχέση με το κεφάλαιο Γ΄ δεν θα αναφερθώ πολύ, το μόνο που θα πω είναι ότι το έχει γράψει η νεολαία του ΣΥΡΙΖΑ. Από κει και πέρα, δεν χρειάζεται να πούμε τίποτε άλλο και ήταν και μια προεκλογική δέσμευση του Πρωθυπουργού στην ΔΕΘ.

Θα σταθώ στο άρθρο 15, στο Γραφείο νομικής προστασίας στελεχών, το οποίο, στην ουσία αυτό που κάνει, είναι να έρθει σε αντίθεση με τον Στρατιωτικό Ποινικό Κώδικα. Και εδώ, να μας πει τη γνώμη του ο κ. Αποστολάκης που προέρχεται από το στράτευμα και σίγουρα πιστεύω ότι έχει άποψη για το συγκεκριμένο θέμα, ότι υπάρχουν συγκεκριμένες διατάξεις στον στρατιωτικό ποινικό κώδικα που λένε ότι ο υφιστάμενος αναφέρει πάντοτε ιεραρχικά. Με το συγκεκριμένο γραφείο νομικής προστασίας που φτιάχνετε, στην ουσία, χάνεται η ιεραρχία, χάνεται η πυραμίδα. Ο Διοικητής είναι προσφυγή και στήριγμα των πάντων.

Τώρα τι θα γίνει; Δεν θα είναι, στην ουσία. Άρα, έρχεται σε πλήρη αντίθεση το συγκεκριμένο άρθρο με τον Στρατιωτικό Ποινικό Κώδικα.

Έχω επιλέξει ενδεικτικά κάποια άρθρα, τώρα θα αναφερθώ στο άρθρο 41. Το θέμα με τα δελτία ταυτότητας των στελεχών των Ενόπλων Δυνάμεων. Όλοι κάνετε την εξής ερώτηση, «πώς θα διασφαλίζεται το απόρρητο;». Εγώ θα κάνω άλλη μία ερώτηση πάνω σε αυτό. Εάν κάποιος δεν την δεχθεί, γιατί δεν αναγράφεται το θρήσκευμα, έχει το δικαίωμα;

Στο άρθρο 34. Θα έρθει μια ΚΥΑ την οποία δεν θα γνωρίζει κανείς. Εμείς στην Κυβέρνησή σας, σε αυτά τα θέματα, δεν έχουμε εμπιστοσύνη. Για τις παραμεθόριες περιοχές τι θα ισχύει; Από τη στιγμή που φτιάξατε ένα νομοσχέδιο, το οποίο άλλα είχατε πει, άλλα κάνατε, άλλα υπήρχαν στην διαβούλευση και τώρα δεν υπάρχουν, πώς θα μπορέσει το Σώμα να πάρει μια απόφαση ή να σας στηρίξει;

Στη συγκεκριμένη Κυβέρνηση, το έχουμε πει – και από τη στιγμή που δεν έχετε και την πλειοψηφία – όχι μόνο δεν την στηρίζουμε, αλλά θα θέλαμε πρόωρες εκλογές. Δεν έχω να προσθέσω κάτι άλλο, κύριε Πρόεδρε. Σας ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστώ πολύ, κύριε Κούζηλε. Τον λόγο έχει η κυρία Κανέλλη, Ειδική Αγορήτρια του Κομμουνιστικού Κόμματος Ελλάδος.

**ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ):** Ευχαριστώ πολύ, κύριε Πρόεδρε. Προεξοφλώ ότι θα χρειαστώ λίγο παραπανίσιο χρόνο, γιατί είναι συμπυκνωμένες και οι επί των άρθρων συζήτηση και οι δύο τροπολογίες που έχει καταθέσει το Κόμμα μου, αλλά και η δεύτερη ανάγνωση.

Επομένως, θα ξεκινήσω και παρακαλώ πολύ την προσοχή σας, βάζοντας στη θέση μας υπέρ των άρθρων και θα αφήσω και τον κατάλογο μετά, για να είμαι ασφαλής ως προς την ψήφιση και τη στάση του κόμματος απέναντι στα άρθρα. Μετά θα σχολιάσω τις δύο τροπολογίες και θα αναφερθώ πολύ περιορισμένα σε ορισμένα εκ των άρθρων, στα οποία έχουμε προτάσεις.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κυρία Κανέλλη, αν μου επιτρέψετε, μια διευκρίνιση μόνο. Στην Επιτροπή δεν κάνουμε ψηφοφορία υπέρ των άρθρων. Αυτή γίνεται στην Ολομέλεια.

**ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ):** Επιτρέψτε μου να σας πω, ότι η τοποθέτηση επί των άρθρων, συνεπάγεται και θέση και όταν δεν μπορείς να συζητήσεις και τα 58 άρθρα, δεν θα μείνω μόνο σε αυτά, τα οποία συζητιούνται.

Επομένως, στο άρθρο 1 υπέρ, στο 2 παρών, στο 3 υπέρ, στο 4 παρών, στο 5 υπέρ, στο 6 παρών, στο 7 παρών, στο 8 υπέρ, στο 9 υπέρ, στο 10 επιφυλασσόμεθα για την Ολομέλεια, στο 11 και 12 παρών, στο 13 υπέρ, στο 14 υπέρ, στο 15 με επιφύλαξη, στα 16, 17, 18, 19 και 20 υπέρ, στο 21 κατά, στο 22 υπέρ, στο 23 παρών, στο 24 υπέρ, στο 25 παρών, στα 26, 27,28 και 29 επιφυλασσόμεθα, στο 30 και στο 31 είμαστε υπέρ, το 32 και 33 παρών, στο 34 με επιφύλαξη, στο 35 υπέρ, στα 36, 37,38 με επιφύλαξη για την Ολομέλεια, στο 39 κατά, όπως και το 40, στο 41 παρών, στο 42 με επιφύλαξη, στο 43 κατά, στο 44 υπέρ, στο 45 παρών, στο 46 και 47 με επιφύλαξη, στο 48 κατά, στο 49 υπέρ, στα 50, 51 και 52 κατά.

Τώρα, σε ό,τι αφορά στα άρθρα αυτά κάθε αυτά, κατά το Υπουργείο Εθνικής Άμυνας το αντικείμενο του παρόντος νομοσχεδίου είναι η ρύθμιση θεμάτων που αφορούν στην μέριμνα του Υπουργείου, για το μόνιμο στρατιωτικό προσωπικό των Ενόπλων Δυνάμεων και τους οπλίτες που εκπληρώνουν την στρατεύσιμη υποχρεωτική τους υποχρέωση.

Είναι αποκαλυπτικό, το είπα και στην χθεσινή συζήτηση, να έχεις τόσο ωμή διατύπωση στην πρώτη παράμετρο, που λήφθηκε υπόψη, για την διαμόρφωση αυτού του νομοσχεδίου, που είναι η γεωπολιτική θέση της χώρας, ως επιβάλλουσα τη διατήρηση αξιόμαχων Ενόπλων Δυνάμεων και συνεπαγόμενη μεγάλες ανάγκες σε ανθρώπινο δυναμικό, όταν όλα αυτά τίθενται, κυριολεκτικά, με τον έναν ή τον άλλον τρόπο, στην υπηρεσία των πολιτικοστρατιωτικών επιτελείων της Ουάσιγκτον και των Βρυξελλών. Αυτός είναι και ο βασικός λόγος για τον οποίο είπαμε όχι.

Αφού εκφράστηκα, θα σας πω ότι στο άρθρο 2, θα σας προτείνουμε την απόσυρση της παρ. 3 και την επαναδιατύπωσή της ως εξής – στην παρ. 4 του άρθρου 63, να μην τα λέω, γνωρίζετε πολύ καλά τι εννοώ σε σχέση με τον νόμο του 1973 – «Στο επιστημονικό προσωπικό των Ενόπλων Δυνάμεων, μηχανικούς, οικονομολόγους, νομικούς και φαρμακοποιούς, η άσκηση του επαγγέλματος ιδιωτικώς κατά τας εκτός υπηρεσίας ώρας, συμφώνως προς τους κανόνες της τέχνης και της επιστήμης τους, να επιτρέπεται κατόπιν εγκριτικής διαταγής του Αρχηγού του οικείου Κλάδου, δυναμένου να εκχωρήσει το δικαίωμα τούτο στους Διοικητές των σχηματισμών».

Σας λέω, επίσης, ενδεικτικά, στο άρθρο 5, το οποίο, προκειμένου να εναρμονιστεί το νομοθετικό καθεστώς με το ισχύον συνταξιοδοτικό πλαίσιο, που ισχύει για όλους ανεξαιρέτως τους στρατιωτικούς, που θέλει τη λήψη της σύνταξης στο 60ό ή με τη συμπλήρωση 40 ετών πραγματικής συντάξιμης υπηρεσίας, προτείνουμε να διαγραφούν και να αντικατασταθούν αντίστοιχα οι λέξεις επί των κειμένων της κάτωθι παραγράφου. Ενδεικτικά, μετά το άρθρο 39, η τροποποίηση του άρθρου 9, του νόμου 3257 του 2004, να έχει ως εξής: «Με απόφαση του Υπουργού Εθνικής Άμυνας, που εκδίδεται ύστερα από γνώμη του οικείου κατά Κλάδο Ανώτατου Συμβουλίου, να τίθενται υποχρεωτικώς, εφόσον το επιθυμούν εκτός οργανικών θέσεων, συνεχίζοντας να ασκούν τα καθήκοντα της ειδικότητάς τους μέχρι τη συμπλήρωση του 60ού έτους της ηλικίας τους Εθελοντές Μακράς Θητείας, που χωρίς να έχουν συμπληρώσει 35 έτη συνολικής συντάξιμης υπηρεσίας, καταλαμβάνονται από τα όρια ηλικίας του βαθμού τους, όπως αυτά καθορίζονται στην περίπτωση α΄ της παρ. 2 του άρθρου 39».

Οι Εθελοντές, λοιπόν, σύμφωνα με τα παραπάνω, υπηρετούν με τον βαθμό που φέρουν μέχρι την αποστρατεία τους, κρίνονται κατ' έτος, κατά τις ετήσιες τακτικές κρίσεις ως διατηρητέοι ή μη διατηρητέοι μέχρι τη συμπλήρωση του 60ού έτους. Δεν υπηρετούν στο εξωτερικό, αποστρατεύονται αυτεπάγγελτα στις εξής περιπτώσεις, με τη συμπλήρωση του 60ού έτους, για λόγους αποδεδειγμένης σωματικής ανικανότητας, σε περίπτωση που κριθούν μη διατηρητέοι κατά τις τακτικές ετήσιες κρίσεις, με αίτησή τους οποτεδήποτε υποβληθεί.

Ενώ, στις υποπεριπτώσεις, στο άρθρο 12, στην παρ. 1 στο δ΄ εφαρμόζονται, εφόσον συντρέχουν οι προϋποθέσεις, ως ορίζονται στο Προεδρικό Διάταγμα 21 του 1991.

Επί του άρθρου 9, αν και στην Αιτιολογική Έκθεση αναφέρεται ότι επεκτείνεται η ευεργετική ρύθμιση για μειωμένο ωράριο εργασίας και στα στελέχη, που έχουν ή επιμελούνται τέκνο ή άτομο με αναπηρία 50%, που πάσχει από σακχαρώδη διαβήτη ή ινσουλινοεξαρτόμενο ή τύπου 1, εν τούτοις, στην προτεινόμενη διάταξη, αναφέρεται μόνο σε άτομα κάτω των 15 ετών.

Σας προτείνουμε, λοιπόν, το παραπάνω μειωμένο ωράριο εργασίας, την εξής αλλαγή, που αφορά στην παρ. 2, να το τροποποιήσετε ως εξής: «Πραγματοποιείται, χωρίς ανάλογη περικοπή των αποδοχών, των δικαιούχων στρατιωτικών και στρατιωτικών δικαστών των Ενόπλων Δυνάμεων, εφόσον η αναπηρία είναι τουλάχιστον 67% ή 50% για άτομα που πάσχουν από σακχαρώδη διαβήτη ή ινσουλινοεξαρτόμενο ή τύπου 1».

Στο άρθρο 15, που αφορά στα έξοδα κηδείας στρατιωτικών, που κηδεύονται με δημόσια δαπάνη, νομίζω ότι είναι σχεδόν αυτονόητο, ότι θα μπορούσαμε στην τροποποίηση που προτείνουμε εμείς να προσθέσετε τα εξής: «Όταν οι στρατιωτικοί που κηδεύονται ή αποτεφρώνονται με δημόσια δαπάνη, σύμφωνα με τις διατάξεις της παρ.3, του νόμου 3648 του 2008 και του άρθρου 66 του 3883 του 2010, απεβίωσαν στο εξωτερικό και κηδεύονται στην Ελλάδα ή και αντίστροφα, καταβάλλονται επιπλέον και τα έξοδα ταρίχευσης, αποτέφρωσης, κατασκευής ειδικού φέρετρου ή τεφροδόχου και μεταφοράς της σορού ή της τέφρας.

2. Για την κάλυψη των εξόδων κηδείας και των λοιπών εξόδων της παρ.1, των στρατιωτικών, που κηδεύονται ή αποτεφρώνονται με δημόσια δαπάνη, σύμφωνα με τις άνω διατάξεις εγγράφονται οι απαιτούμενες πιστώσεις, που βαρύνουν τον προϋπολογισμό του Υπουργείου Εθνικής Άμυνας».

Στο άρθρο 18, στο Δικαίωμα Μειωμένης Θητείας, έχω να κάνω τις εξής παρατηρήσεις. Σύμφωνα με τον ισχύοντα νόμο, σε οικογένεια με έξι ή περισσότερα ζώντα αδέλφια, όλοι οι αδελφοί δικαιούνται μειωμένη εξάμηνη θητεία, ενώ με πέντε ζώντα αδέλφια μειωμένη θητεία δικαιούνται μόνον οι δύο μεγαλύτεροι αδελφοί. Με την πρόταση του Υπουργείου, το δικαίωμα για μειωμένη εξάμηνη θητεία θα ισχύει για όλους τους αδελφούς της οικογένειας με τέσσερα ή περισσότερα ζώντα αδέλφια.

Σύμφωνα με τον ισχύοντα νόμο, λοιπόν, σε οικογένεια με τέσσερα ζώντα αδέλφια, μόνο δύο αδελφοί δικαιούνται οκτάμηνη μειωμένη θητεία, ενώ σε οικογένεια με τρία αδέλφια, μόνο ο μεγαλύτερος αδελφός. Με την πρόταση του Υπουργείου, θα έχουν δικαίωμα οκτάμηνης μειωμένης θητείας όλοι οι αδελφοί σε οικογένεια με τρία ζώντα αδέλφια. Είναι από τα άρθρα – και το διάβασα, γιατί έχει μια ευρύτερη κοινωνική σημασία – στο οποίο είμαστε απολύτως υπέρ.

Στο άρθρο 32, στην παρ. 1, με τίτλο «Τροποποίηση Διατάξεων του 4407 του 2016», σας προτείνουμε να περιληφθούν οι εξής φράσεις:

Στο τέλος της παρ. 26 του άρθρου 18, να προστεθεί τελευταίο εδάφιο ως εξής: «Για τους εν ενεργεία Αξιωματικούς που προέρχονται από την κατηγορία τον μονιμοποιημένων Εθελοντών του νομοθετικού Διατάγματος 445 του 1974, το Α160 και των μονιμοποιηθησσών εθελοντριών του νόμου 705 του 1977, οι οποίοι μέχρι τις 31/12/2014 συμπλήρωσαν 25 έτη πραγματικής στρατιωτικής υπηρεσίας, ο χρόνος των περιπτώσεων β΄ και γ΄ της παρ. 8 του άρθρου 5 του νόμου 2439 του 1996, να υπολογίζεται ως χρόνος υπηρεσίας Μόνιμου Αξιωματικού, πέρα από τα 13 έτη, από την ημερομηνία κατάταξής του. Ομοίως, οι υπ' όψιν Αξιωματικοί προάγονται στο βαθμό του Αντισυνταγματάρχη και αντιστοίχων, ανεξάρτητα από την ύπαρξη κενών θέσεων, όπως αυτό καθορίζεται από τις παρ. 7 και 8 του άρθρου 5 του νόμου 2439 του 1996, όταν συμπληρώσουν τα 34 έτη συνολικής υπηρεσίας το μέγιστο από την ημερομηνία κατάταξής τους. Για τους Αξιωματικούς που αποκτούν δικαίωμα αναδρομικής βαθμολογικής προαγωγής, δεν γεννάται δικαίωμα αναδρομικής καταβολής των αντίστοιχων αποδοχών.».

Επίσης, σας προτείνουμε, στο τέλος της παρ. 5 του άρθρου 46 του νόμου 4407 του 2016, να προστεθεί εδάφιο ως εξής: «Οι ανωτέρω οργανικές θέσεις διαμοιράζονται αναλογικά και ισόποσα με εκείνες των αποφοίτων ΑΣΣΥ, βάσει του αριθμού ανά προέλευση των Αξιωματικών που έχουν συμπληρώσει τον απαραίτητο χρόνο παραμονής, στον κατεχόμενο βαθμό και πληρούν τα κριτήρια προαγωγής.»

Αυτά τα λίγα. Θα ήταν ευχής έργο να αναφερθώ περισσότερο.

Εν τάχει, να αναφερθώ στις δύο τροπολογίες που έχουμε καταθέσει. Νομίζω ότι θα βρούμε συμπαραστάτες και από άλλα κόμματα.

Η τροπολογία αφορά στις συνδικαλιστικές οργανώσεις στις Ένοπλες Δυνάμεις και την τροποποίηση του άρθρου 30γ του νόμου 1264 του 1982.

Όπως ξέρετε, συνάδελφοι, το προσωπικό των Ενόπλων Δυνάμεων έχει τα δικαιώματα και τις ελευθερίες που θεσπίζει το Σύνταγμα για όλους τους Έλληνες. Έχει γίνει νομολογιακά δεκτό ότι οι υπηρετούντες στις Ένοπλες Δυνάμεις δεν αποτελούν ειδική κατηγορία Ελλήνων πολιτών, κείμενη εντός του πεδίου των επιμέρους εγγυήσεων των συνταγματικών δικαιωμάτων, οι οποίες δεν προβλέπουν ρητώς εξαιρέσεις από το πεδίο εφαρμογής τους ούτε μπορεί να ισχύσει για αυτούς τεκμήριο διαφοροποίησης κ.λπ.

Οι υπηρετούντες, λοιπόν, όπως όλοι οι εργαζόμενοι και οι επαγγελματίες, όλος ο ελληνικός λαός, έχουν και δικαιώματα και ανάγκες, που αφορούν στο σύνολο των όρων άσκησης της υπηρεσίας τους και ευρύτερα τους όρους ζωής των ίδιων και των οικογενειών τους.

Τι ζητάμε, λοιπόν, εμείς; Η ισχύουσα νομοθεσία, που διέπει τη συνδικαλιστική οργάνωση και δράση του προσωπικού των Ενόπλων Δυνάμεων, να εναρμονιστεί τροποποιούμενη στη γενική κατεύθυνση και το βασικό νομικό πλαίσιο που ισχύει για όλους τους εργαζόμενους. Δηλαδή, να έχουμε συγκρότηση δευτεροβάθμιων οργανώσεων με μόνη ουσιαστική προϋπόθεση τη συμφωνία και κοινή απόφαση ορισμένων – δηλαδή, τουλάχιστον δύο, όπως προβλέπει ο νόμος και για όλους τους άλλους εργαζόμενους – πρωτοβάθμιων οργανώσεων.

Άρα, θα πρέπει να καταργηθεί η περίπτωση β΄ της παρ. 4 του 30γ του νόμου 1264, που προβλέπει τη σύσταση μίας μόνο Πανελλήνιας Ομοσπονδίας.

Έπειτα, το σύνολο των μελών της διοίκησης κάθε οργάνωσης των στρατιωτικών – και σε πρωτοβάθμιο και σε δευτεροβάθμιο επίπεδο – θα πρέπει να απολαμβάνει των διευκολύνσεων που έχουν και απαιτούνται για την ανάπτυξη της συνδικαλιστικής τους παρέμβασης, λαμβανομένων υπόψη και των ιδιαιτεροτήτων, που έχει σε σχέση με άλλους πολίτες, η φύση της άσκησης του επαγγέλματός τους.

Άρα, χρειαζόμαστε, για να υπάρξει κάτι τέτοιο και να είναι υγιές και ανταποκρινόμενο στην πραγματικότητα, το αμετάθετο σε όλη τη διάρκεια της θητείας τους στη διοίκηση της πρωτοβάθμιας ή της δευτεροβάθμιας οργάνωσης, εφόσον έχουν εκλεγεί ειδικές συνδικαλιστικές άδειες, που να εξασφαλίζεται όμως η ομαλή λειτουργία της διοίκησης, όπως καθορίζεται από τον νόμο 1264 και σας έχουμε καταθέσει λεπτομερώς την τροπολογία. Θα καλέσουμε κι άλλους να το σκεφτούν ότι όταν δεν θέλει κάποιος να τους ξεχωρίζει, παρά μόνον ως προς τη φύση της άσκησης του επαγγέλματός τους και όχι ως προς την άσκηση δικαιωμάτων και της απολαβής των υποχρεώσεων που έχουν όταν συνδικαλίζονται, μαζί με τον γενικό εργαζόμενο πληθυσμό της χώρας.

Μία δεύτερη τροπολογία που σας έχουμε καταθέσει είναι το επίδομα επικίνδυνης και ανθυγιεινής εργασίας, κύριε Υπουργέ και κύριε Πρόεδρε, για τα λεγόμενα Ελληνικά Αμυντικά Συστήματα ΑΒΕΕ. Τι έχει συμβεί; Με το άρθρο 15 παρ. 1 του νόμου 4024 του 2011 προβλέφθηκε η χορήγηση του επιδόματος επικίνδυνης και ανθυγιεινής εργασίας και παρασχέθηκε νομοθετική εξουσιοδότηση για τον καθορισμό των δικαιούχων, ποιοι είναι οι δικαιούχοι, ποιοι είναι οι όροι και ποιες είναι οι προϋποθέσεις. Έρχεται στη συνέχεια ο νόμος 4354 με το άρθρο 18, το οποίο αντικαθίσταται με το άρθρο 54 του ν.4384/2016. Προβλέπεται η εξακολούθηση της καταβολής του επιδόματος, σειρά κανονιστικών αποφάσεων που έχουν οριστεί για συγκεκριμένες κατηγορίες και συγκεκριμένες ειδικότητες εργαζομένων, που δικαιούνται την καταβολή του επιδόματος και έχουν εξειδικευτεί όροι και προϋποθέσεις και ερχόμαστε στην πραγματικότητα.

 Παρά ταύτα, οι εργαζόμενοι που έχουν εκ της φύσεως του αντικειμένου τους – δεν χρειάζεται να κάνουμε ανάλυση τώρα εδώ μεταξύ μας, μέλη της Επιτροπής Εξωτερικών και Άμυνας, αν έχουν ειδικές επικίνδυνες συνθήκες οι εργαζόμενοι στα Ελληνικά Αμυντικά Συστήματα – δεν λαμβάνουν το επίδομα αυτό. Έχουμε, λοιπόν, στους εργαζόμενους αυτούς συγκεκριμένες θέσεις που προσφέρουν συγκεκριμένη εργασία, για το οποίο σας ζητάμε να μελετήσετε την τροπολογία μας, γιατί έχουμε πέρα από μία στοιχειώδη οικονομική στήριξη της διαρκούς προσπάθειας των εργαζομένων αυτών, που είναι απαραίτητη και μπορούμε να την προσφέρουμε αποδεχόμενοι την τροπολογία του Κομμουνιστικού Κόμματος, να έχουμε και την ανταπόκριση στις ιδιαίτερες δυσχέρειες που συνυφαίνονται με τη φύση και το αντικείμενο της εργασίας τους.

Αυτό, κατά την άποψή μας, θα εξασφαλίσει καλύτερη και ποιοτικότερη υπηρεσία στην Εθνική Άμυνα και την Ασφάλεια, αλλά και θα ικανοποιήσει το αίτημα να αισθάνεται κάποιος ότι έχει υποχρέωση η Πολιτεία να διασφαλίζει την καταβολή της συγκεκριμένης παροχής σε όλες τις κατηγορίες. Ενδεικτικά θα σας έλεγα η παραγωγή μεσαίων διαμετρημάτων, οι εργαζόμενοι στην κάνη και στους φρεζοτόρνους, οι εργαζόμενοι στον ποιοτικό έλεγχο παραγωγής μεγάλων διαμετρημάτων. Δεν θέλω να σας κουράσω, είναι τεράστιος ο κατάλογος – τον αναφέρουμε αναλυτικά – και είναι αποκατάσταση μιας αδικίας.

Κατά αυτήν την έννοια, ελπίζω να τις κάνει δεκτές ο Υπουργός και συνάδελφοι και εκτός του Κομμουνιστικού Κόμματος να τις ψηφίσουν. Σας ευχαριστώ για την ανοχή, κύριε Πρόεδρε.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστώ πολύ, κυρία Κανέλλη. Όπως πάντα ήσαστε εξαιρετικά ενδελεχής. Ο κ. Σαρίδης έχει τον λόγο.

**ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων):** Ευχαριστώ πολύ, κύριε Πρόεδρε. Για το συγκεκριμένο σχέδιο νόμου η Ένωση Κεντρώων θα τοποθετηθεί συνολικά στην Ολομέλεια και αφού ουσιαστικά μελετήσει τις τοποθετήσεις από τους εξωκοινοβουλευτικούς φορείς.

Με σεβασμό άκουσα τον Εισηγητή του ΣΥΡΙΖΑ, τον κ. Καραγιαννίδη και θα ήθελα και εγώ για να γραφτεί ουσιαστικά στα πρακτικά να πω ότι ο εκπρόσωπος της ΠΟΜΕΝΣ μίλησε μεν για «μπαχαλοποίηση», αλλά την έβαλε μέσα σε εισαγωγικά. Η τοποθέτησή του ήταν με εισαγωγικά. Το να βγάζουμε λοιπόν από μία τοποθέτηση τα εισαγωγικά, αλλάζουμε και την ουσία της έκφρασης, κύριε Πρόεδρε και αυτό θα ήταν άδικο.

Θα ήθελα να επισημάνω από την δικιά μας την πλευρά ότι έρχεται για μία ακόμα φορά ένα σχέδιο νόμου που αφορά στον ευαίσθητο τομέα των Ενόπλων Δυνάμεων, της Εθνικής Άμυνας της χώρας, έχοντας αποσπασματικές διατάξεις για διάφορα ζητήματα με μικρή μεταξύ τους σχέση. Αφορά ουσιαστικά στο προσωπικό των Ενόπλων Δυνάμεων και με τον τρόπο με τον οποίον έρχεται, δηλαδή, το να έχουμε ένα άλλο σχέδιο νόμου στη διαβούλευση και ένα άλλο σχέδιο νόμου εδώ μέσα στη Βουλή για να συζητήσουμε, ουσιαστικά η έκφραση μπαλώματα – και από τη δικιά μας την πλευρά, χωρίς εισαγωγικά – είναι μία έκφραση που νομίζω ότι δίνει την πραγματικότητα στο συγκεκριμένο νομοσχέδιο.

Είδαμε να υπάρχει ένας άτυπος δημόσιος διάλογος στα ΜΜΕ, κύριε Πρόεδρε, μεταξύ στελεχών των Ενόπλων Δυνάμεων με σκληρές εκφράσεις, ανάλογα του τρόπου εισαγωγής στο στράτευμα. Είναι κάτι που θα θέλαμε να πούμε, για να δείξουμε ότι δεν κινούμαστε προς τον σωστό δρόμο. Ίσως κι εμείς εδώ μέσα να μη βοηθάμε στο σωστό δρόμο αυτό. Παράλληλα, ευαίσθητα ζητήματα, όπως είναι τα ζητήματα των ανυπότακτων, ρυθμίζονται με μια στενή οπτική πλευρά, που βλέπει η Κυβέρνηση. Προσεγγίζουν αυτό το θέμα ξεχνώντας ότι το ίδιο θέμα αγγίζει χιλιάδες παιδιά, τα οποία αυτή τη στιγμή υπηρετούν στον Έβρο ή στο ακριτικό Καστελόριζο. Άρα, λοιπόν, δεν θα έπρεπε να το βλέπουμε με μια στενή ιδεολογική οπτική πλευρά.

Με σεβασμό άκουσα για τις τροπολογίες, που κατέθεσε το ΚΚΕ. Η Ένωση Κεντρώων θα μελετήσει τις τροπολογίες αυτές, αλλά θα ήθελα σε πρώτη φάση ακούγοντας και την Εισηγήτρια του ΚΚΕ, να πω ότι αυτή τη στιγμή μιλάμε για περίπου 50 Ενώσεις, από τις οποίες 26 Ενώσεις περίπου είναι υπό την Ομοσπονδία της ΠΟΜΕΝΣ και γύρω στις 18 Ενώσεις είναι από μόνες τους. Εάν λοιπόν έχουμε ένα συνολικό αριθμό Ενώσεων 50 και μιλάμε για το αμετάθετο των ανθρώπων που συμμετέχουν στις Ενώσεις αυτές, τότε αντιλαμβάνεστε ότι δεν έχει την πολυτέλεια το στράτευμα, για να δώσει αυτό το δικαίωμα. Είναι ένα θέμα που προβληματίζει σε πρώτη φάση, κυρία Κανέλλη. Θα το δούμε όμως και θα τοποθετηθούμε στην Ολομέλεια, εφόσον η Κυβέρνηση κάνει δεκτή την τροπολογία του ΚΚΕ. Ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστώ πολύ. Τον λόγο έχει ο κ. Κικίλιας.

**ΒΑΣΙΛΕΙΟΣ ΚΙΚΙΛΙΑΣ (Εισηγητής της Νέας Δημοκρατίας):** Θέλω να πω για τα άρθρα, για να ξέρει ο κ. Υπουργός σε περίπτωση που θέλει, πριν μιλήσει, να αλλάξει κάτι. Στο άρθρο 1 συμφωνούμε, αλλά θέλουμε να κάνουμε μια επισήμανση ότι εδώ μπορούν να βρεθούν Λειτουργοί του Νομικού Συμβουλίου του Κράτους να υπερασπίζονται και στρατιωτικούς και την υπηρεσία. Θα θέλαμε να βρεθεί ένας τρόπος να λυθεί αυτό, αν και εφόσον προκύψει.

Συμφωνούμε στο άρθρο 2. Συμφωνούμε στο άρθρο 3.

Στο άρθρο 4 διαφωνούμε και αναρωτιόμαστε, κύριε Υπουργέ, τι λένε τα Επιτελεία. Θα ήταν καλό να ξέρουμε τι λένε τα Επιτελεία, γιατί για παράδειγμα, δημιουργείται πρόβλημα με την ειδικότητά τους, γιατί δεν είναι δυνατόν, ας πούμε, Αξιωματικοί να έχουν ειδικότητα οδηγού άρματος. Επίσης έχει να κάνει και με τις οικονομικές επιπτώσεις. Έχει γίνει κάποια μελέτη με αυτές; Επίσης, καταλαβαίνετε ότι προσελήφθησαν κάποιοι το 2017, εξελίχθηκαν μέχρι το βαθμό του Ανθυπασπιστή, μετά δόθηκε βαθμός αποστρατευτικός Ανθυπολοχαγού και από το παρόν άρθρο, προβλέπεται η απονομή αποστρατευτικού βαθμού Υπολοχαγού. Αλλάζουν, δηλαδή, τα πράγματα. Θα θέλαμε όμως να δούμε τι λένε τα Επιτελεία.

Θα προχωρήσω στο άρθρο 8 και θα θέλαμε να ξέρουμε για ποιους μιλάμε. «Ρυθμίσεις στα θέματα προστασίας προς συγγενικά πρόσωπα». Πόσοι είναι αυτοί; Έχει γίνει ένας υπολογισμός από το Υπουργείο για πόσους ακόμα μιλάμε;

Το άρθρο 10 έχει να κάνει ανάλογα με το τι θα ακούσουμε στο άρθρο 4, κύριε Υπουργέ. Ανάλογα με το ποια θα είναι η απάντησή σας στο άρθρο 4 και πώς θεωρείται ότι αυτό έρχεται με βάση και τις εισηγήσεις των Επιτελείων.

Στην παρ. 6 του άρθρου 10, δεν συμφωνούμε. Εδώ έχει να κάνει κατά την άποψή μας, με μια φωτογραφική ρύθμιση, η οποία προάγει 20 – 25 άτομα και αφορά στην Αεροπορία. Γιατί την Αεροπορία και όχι τους ανάλογους στο Ναυτικό ή στο Στρατό; Για ποιο λόγο γίνεται αυτή η διάκριση;

Στην παρ. 15, στην οποία δε συμφωνούμε και δε θα τη ψηφίσουμε. Ζητάμε να την αποσύρετε, γιατί έχει να κάνει με τρόπο που ρυθμίζονται θέματα σταδιοδρομικής εξέλιξης των στελεχών σχετικά με τις βαθμολογίες στα υποχρεωτικά σχολεία και την προαγωγή στα σχολεία. Εδώ, κάποιος Αξιωματικός μπορούσε να προαχθεί, αν έπαιρνε βαθμό «λίαν καλώς», δηλαδή, από 15 έως 19. Εσείς τώρα αναδρομικά θέλετε να προάγετε τους πάντες, ακόμα και αυτούς, οι οποίοι έπαιρναν βαθμό 10. Δηλαδή, απλά αποφοιτούσαν επιτυχώς.

Τι σημαίνει αυτό; Όσοι έχουν υπηρετήσει και ξέρουν, αντιλαμβάνονται ότι στα σχολεία η βαθμολογία 10, 11, 12, 13, ήταν για αυτούς, οι οποίοι δεν πάταγαν, δημιουργούσαν μόνιμα προβλήματα και ήταν εμφανές στο σχολείο τους ότι δεν μπορούσαν να συνεργαστούν και να προαχθούν. Εσείς έρχεστε εδώ αναδρομικά και τους δίνετε τη δυνατότητα να προαχθούν και να ζητήσουν ό,τι προβλέπει ο νόμος. Δηλαδή, είναι αυτή η μόνιμη εμμονή σας με τη διάκριση αυτών, οι οποίοι πράγματι μπορούν να πάνε παραπάνω ή παρακάτω την αριστεία και τους υπόλοιπους, οι οποίοι για συγκεκριμένους λόγους και μέσα στα σχολεία δεν μπορούν. Αυτό ζητάμε. Να πάρετε πίσω αυτή την παράγραφο.

Στην παρ. 24, αναρωτιόμαστε για αυτούς, οι οποίοι ρυθμίζουν θέματα εξωνοσοκομειακής περίθαλψης για όσους υπηρέτησαν στην Κύπρο κατά τις περιόδους που αναγνωρίστηκαν ως πολεμικές για τις ελληνικές Ένοπλες Δυνάμεις και μπορούν να πηγαίνουν και στα τακτικά εξωτερικά ιατρεία των στρατιωτικών νοσοκομείων και στα νοσοκομεία. Πώς μπορούν οι γιατροί στα νοσοκομεία να διαχωρίσουν ποιοι θα είναι οι μεν, οι οποίοι δικαιούνται να πάνε στα εξωτερικά ιατρεία, στα τακτικά ιατρεία και στο νοσοκομείο και οι δε που είναι για την περίοδο εκείνη, την οποία δεν αποδεχόμαστε. Πώς θα γίνει διάκριση από ένα γιατρό σε ένα νοσοκομείο των δύο;

Στο άρθρο 14, τιμητική άδεια αιρετών στην Τοπική Αυτοδιοίκηση. Είπαμε κύριε Πρόεδρε και κύριοι Υπουργοί, ότι εδώ υπάρχει ένα θέμα. Δεν δίνουμε το δικαίωμα να είναι κάποιος υποψήφιος δημοτικός σύμβουλος αν είναι Διοικητής, Αξιωματικός ή αν είναι Υπαξιωματικός. Τη δίνουμε τώρα και αν είναι Ανθυπασπιστής. Κατά την άποψή μας, πρέπει να ξαναγίνει συζήτηση μεταξύ όλων, γιατί πρέπει να αποσυρθεί αυτό το άρθρο και να ξαναγίνει συζήτηση για το ποιοι και αν πραγματικά έχουν δικαίωμα να είναι αιρετοί, να εκλέγονται και άρα να έχουν τα προνόμια και αν εκλογές της Τοπικής Αυτοδιοίκησης είναι κομματικές εκλογές ή όχι. Δηλαδή, υπήρχε η λογική ότι ο Αξιωματικός διοικεί μια Μονάδα, αλλά μπορεί να κάνει ρουσφέτια, άρα σε αυτόν δεν δίνουμε τη δυνατότητα, την δίνουμε όμως στον Υπαξιωματικό. Τι διαφορά έχουν οι δύο; Τη δίνουμε τώρα και στον Ανθυπασπιστή.

Εμείς πιστεύουμε ότι πρέπει να γίνει μια γενική συζήτηση και να καταλήξουμε τελικά ποιες είναι οι κομματικές εκλογές, ποιες δεν είναι κομματικές εκλογές, τι έχει δικαίωμα να κάνει κάποιος, ο οποίος διοικεί ένα Σώμα ή όχι και αν και εφόσον συμβεί αυτό, να συμβεί και να κριθεί στο σύνολο και όχι στους μεν έτσι και στους δε αλλιώς.

Στο άρθρο 15, έχουμε ήδη τοποθετηθεί. Νομίζω, κύριε Υπουργέ, καλό θα ήταν να το αποσύρεται στο σύνολό του. Δημιουργείτε πολύ μεγάλο πρόβλημα στις Ένοπλες Δυνάμεις και είμαστε κατά, φυσικά.

Στο άρθρο 18, στην παρ. 7, εγώ είμαι γιατρός ορθοπεδικός και καταλαβαίνω ότι χρειάζεται παραπάνω χρόνια για την ειδικότητα συγκεκριμένα, αλλά δεν καταλαβαίνω, γιατί αφαιρείται εντελώς το όριο του ηλικιακού και αφήνεται μέχρις ότου τελειώσει κάποιος την ειδικότητα. Δεν συμφωνούμε σε αυτό.

Στο κεφάλαιο Γ΄ άρθρο 22, σας είπαμε ότι θεωρούμε αυτό, το οποίο κάνετε, βλάπτει τις Ένοπλες Δυνάμεις και ζητάμε να το αποσύρετε στο σύνολό του.

Στο άρθρο 27, κύριε Υπουργέ, νομίζω ότι έχετε ιδιαίτερη γνώση εσείς, μιας που ήσασταν Αρχηγός του Ναυτικού, μιλάτε για ιδιωτικό δημοτικό σχολείο και ιδιωτικό νηπιαγωγείο Διοίκησης Διοικητικής Μέριμνας Ναυτικού. Εμείς επιφυλασσόμαστε στο συγκεκριμένο άρθρο, δεν θέλουμε να κλείσει προφανώς ούτε το νηπιαγωγείο ούτε το δημοτικό σχολείο, αλλά φέρνετε μια διαρρύθμιση, η οποία δεν λύνει το πρόβλημα. Υπάρχει ένα πρόβλημα χρηματοδότησης και προσπαθείτε να το λύσετε. Δεν διευκρινίζει ποιο είναι το νομικό πλαίσιο, το βάζετε κάτω από το Μετοχικό Ταμείο προσωρινά. Ποια θα είναι η χρηματοδότησή του;

Δηλαδή, φαίνεται ότι δεν υπάρχει ένας προγραμματισμός από το Υπουργείο στο πώς θα λυθεί μόνιμα αυτό το πρόβλημα. Μέχρι να μας διευκρινίσετε ποιος είναι ο τρόπος αυτός με τον οποίον θέλετε να λύσετε αυτό το πρόβλημα, εμείς έχουμε ενημερωθεί ότι υπάρχει πράγματι ένα πάρα πολύ καλό σχολείο και νηπιαγωγείο και σχολείο, και είναι ένας τρόπος αυτός, αν θέλετε και ένα δέλεαρ και ένα κίνητρο, για τα στελέχη του συγκεκριμένου Όπλου για να πηγαίνουν στην συγκεκριμένη υπηρεσία. Ποιο νομικό πλαίσιο θα χρησιμοποιήσετε και πώς θα λύσετε μόνιμα το πρόβλημα αυτό; Τα άρθρα 28 και 29 έχουν να κάνουν με το συγκεκριμένο, οπότε θα τοποθετηθούμε σε αυτά, ανάλογα με την απάντησή σας.

Στο άρθρο 32 και σε αυτό επιφυλασσόμαστε. Αρκεί να πω, κύριε Υπουργέ, ότι όσο ήσασταν Α/ΓΕΕΘΑ, ήσασταν αντίθετος στο άρθρο 32, στην τροποποίηση του νόμου. Δηλαδή, ήσασταν κατά, όταν ήσασταν Α/ΓΕΕΘΑ και τώρα ως Υπουργός είσαστε υπέρ και το φέρνετε. Επιφυλασσόμαστε, μέχρι να τοποθετηθείτε σε αυτό.

Σε ό,τι έχει να κάνει με το Β΄ μέρος που έχει να κάνει με τον Κώδικα Δικαστικού Σώματος των Ενόπλων Δυνάμεων, θέλουμε να πούμε ότι θα θέλαμε να τα αποσύρετε όλα αυτά τα άρθρα, γιατί εσείς τα έχετε φέρει με Συνταγματική Αναθεώρηση. Δηλαδή, έχετε φέρει την εξίσωση του Στρατοδικείου και των Στρατιωτικών Δικαστηρίων με τα άλλα, όποτε δεν βρίσκουμε κανένα λόγο που πρέπει να τα φέρετε μέσα σε αυτό τον νόμο.

Στο άρθρο 42, μιλάμε για τα ΕΑΣ και αν είναι δυνατόν να φύγουν όλοι, να φύγουν και οι διοικητικοί, να φύγουν οι τεχνικοί κ.λπ.

**ΠΑΝΑΓΙΩΤΗΣ ΡΗΓΑΣ (Αναπληρωτής Υπουργός Εθνικής Άμυνας):** Το λύνει, γιατί προβλέπει να φύγουν μόνο οι διοικητικοί.

**ΒΑΣΙΛΕΙΟΣ ΚΙΚΙΛΙΑΣ (Εισηγητής της Νέας Δημοκρατίας):** Δεν το λύνει. Αυτό σας λέω, κύριε Υπουργέ. Οι οποίοι τεχνικοί θα γίνουν και αυτοί διοικητικοί, οπότε και αυτοί θα φύγουν. Δηλαδή, αυτό δεν απαξιώνει την συγκεκριμένη εταιρεία;

Σε ό,τι έχει να κάνει με το άρθρο 47 και τον συνδικαλισμό στις Ένοπλες Δυνάμεις. Αφού ξαναδούμε για μια ακόμη φορά ότι ανοίξατε αυτό το «παράθυρο» και δικαιώθηκε δικαστικά η ΠΟΜΕΝΣ και αυτή είναι προφανώς η Ομοσπονδία, η οποία θα έπρεπε να τους καλύπτει όλους. Θέλω να σας πω ότι θεωρώ ότι εμείς και όλοι οι συνάδελφοι από όλες τις παρατάξεις, πρέπει να κάτσουμε και να συζητήσουμε πάρα πολύ σοβαρά για το ποιος είναι ο συνδικαλιστικός νόμος στις Ένοπλες Δυνάμεις. Αυτός ο νόμος πρέπει να είναι θωρακισμένος, ανεξάρτητα από τα πρόσωπα – σήμερα υπάρχουν αυτά τα πρόσωπα, αύριο θα υπάρχουν κάποια άλλα πρόσωπα – έτσι ώστε, πραγματικά να μπορούν να θωρακιστούν οι Ένοπλες Δυνάμεις.

 Θεωρούμε πάρα πολύ σοβαρό, κυρίες και κύριοι, και κομβικό αυτό, που δεν πρέπει «στο πόδι» να δοθεί η τάδε, η δείνα λύση, αποσπασματικά σε θέματα μισθολογικά, σε θέματα Μετοχικών Ταμείων, σε θέματα αν θα συμμετέχουν ή όχι οι συνδικαλιστές σε διάφορες επιτροπές και τα λοιπά. Προτείνω, λοιπόν, να ζητηθεί από όλα τα Κόμματα να αναβληθεί αυτή η Επιτροπή, για να συζητήσει το πώς θα λειτουργήσει ο συνδικαλισμός στις Ένοπλες Δυνάμεις. Να συμφωνηθεί από κοινού και να έρθει κάτι, το οποίο είναι στέρεο και σε διάρκεια και να θωρακίζει τις Ένοπλες Δυνάμεις, γιατί σας επαναλαμβάνω ότι και από τη σημερινή συζήτηση την οποία είχαμε εδώ πέρα, καταλαβαίνουμε όλοι ότι υπάρχουν πολλά προβλήματα, τα οποία είναι ανοιχτά και δεν έχουν λυθεί. Άρα, λοιπόν, η ΠΟΜΕΝΣ είναι ο επίσημος φορέας, όμως θα πρέπει να συζητηθεί, πραγματικά, ποιος είναι ο συνδικαλιστικός νόμος, να προτείνουν όλα τα Κόμματα αυτά τα οποία θέλουν, να υπάρχει διαβούλευση, και να φέρουμε κάτι το οποίο θωρακίζει τις Ένοπλες Δυνάμεις. Ευχαριστώ, κύριε Πρόεδρε.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Καραγιαννίδης.

**ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ):** Υποτίθεται ότι συμφωνήθηκε να συγχωνευτούν οι δύο συνεδριάσεις και να κάνουμε μια τοποθέτηση. Από τον κ. Κικίλια έγινε μια τοποθέτηση τρεισήμισι λεπτών πριν και έγινε και άλλη μια τοποθέτηση τώρα. Καλώς το έκανε, αφού έπρεπε να μιλήσει για τα άρθρα, αλλά όταν συνεννοούμαστε για μια συγκεκριμένη διαδικασία να τηρούμε τη μία συγκεκριμένη διαδικασία.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Καραγιαννίδη, το συζήτησα με τον κ. Κικίλια. Ο συνολικός χρόνος που μίλησε ήταν γύρω στα 14 με 15 λεπτά και το είχε δηλώσει από την αρχή, περίπου όσο μίλησε και η κυρία Κανέλλη. Δεν νομίζω ότι υπάρχει εκεί πρόβλημα. Τον λόγο έχει ο κ. Μαυρωτάς.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ πολύ, κύριε Πρόεδρε. Θα αναφερθώ μόνο σε κάποια επί των άρθρων, για να εκφράσω κάποιες κρίσεις, προβληματισμούς και ίσως, συνεισφέρω στη βελτίωσή τους.

Ξεκινάω, από τα άρθρα για τους αντιρρησίες συνείδησης, όπου γίνεται μια εναρμόνιση με την Ευρωπαϊκή Σύμβαση Δικαιωμάτων του Ανθρώπου και τις αποφάσεις του Ευρωπαϊκού Δικαστηρίου. Η αλήθεια είναι ότι θα θέλαμε να δούμε και κάποια στοιχεία, για παράδειγμα, πόσοι είναι διαχρονικά τα τελευταία χρόνια οι αντιρρησίες συνείδησης, πόσοι κάνουν αίτηση, πόσων εγκρίνονται, ώστε να μπορέσουμε να αξιολογήσουμε και το σύστημα. Η αλλαγή σύσταση της επιτροπής φαίνεται να υπαγορεύεται από τη διεθνή πρακτική. Εδώ υπάρχει η ερώτηση που έκανα και χθες στην επί της αρχής συζήτηση, τα τρία μέλη ΔΕΠ γιατί να είναι αποκλειστικά από την περιφέρεια Αττικής; Είναι για λόγους ευελιξίας; Είναι για λόγους οικονομικούς; Γιατί υπάρχουν και καθηγητές πανεπιστημίου, που μπορεί να είναι σε Πανεπιστήμιο της περιφέρειας, αλλά διαμένουν στην Αττική και αφετέρου, θα μπορούσαν να υπάρχουν και αναπληρωματικά μέλη, που να τους αντικαθιστούν, όταν δεν μπορούν.

Σχετικά με τις διευκρινίσεις για τις υπηρεσίες, που αφορούν στην εναλλακτική θητεία, θα θέλαμε κάποια στοιχεία και αν συμπεριλαμβάνονται σε αυτές δομές φιλοξενίας προσφύγων και μεταναστών, γιατί νομίζω ότι θα ήταν μια αμοιβαία επωφελής λύση και για την κοινωνία και για τους ίδιους να μπορούν να προσφέρουν σε τέτοιες δομές, κάτι που σίγουρα εφάπτεται με τα ενδιαφέροντά τους, που έχουν να κάνουν με τον ανθρωπισμό και με την αλληλεγγύη.

Στο άρθρο 33, που αφορά στο Συμβούλιο Αμυντικής Έρευνας, Τεχνολογίας και Βιομηχανίας, είπα και χθες ότι είναι όντως πολύ σημαντικός ο ρόλος του και με δεδομένο το δυναμικό έρευνας και τεχνολογίας που υπάρχει στη χώρα μας και το γεγονός ότι μπορεί να χρηματοδοτεί και ερευνητικά προγράμματα, το θεωρώ κομβικό, κάποια πράγματα θα μπορούμε να τα κάνουμε και μόνοι μας, δηλαδή. Το Ισραήλ πρωτοπορεί στο συγκεκριμένο τομέα και δεν νομίζω ότι υπερτερεί σε επιστήμονες, αλλά μάλλον σε οργάνωση και δομή. Και εδώ είναι το ερώτημα. Γιατί μόνο από την Αττική η στελέχωση του συμβουλίου; Γιατί να είναι ένα μέλος ΔΕΠ από την Αττική και να μην είναι από άλλες περιφέρειες; Και το δεύτερο ερώτημα, γιατί να προτιμήσουμε ένα συγκεκριμένο ερευνητικό κέντρο το ΕΚΕΤΑ και να μην το πάμε πιο θεσμικά, να έχουμε έναν εκπρόσωπο, δηλαδή, από το Εθνικό Συμβούλιο Έρευνας και Καινοτομίας ή από τη Σύνοδο των Ερευνητικών Κέντρων;

 Κλείνω τη σύντομη γενικά τοποθέτησή μου με κάποιες πεποιθήσεις που έχουμε στο ΠΟΤΑΜΙ, σχετικά με τις Ένοπλες Δυνάμεις και την Αμυντική φιλοσοφία που πρέπει να τις διέπει.

Η πρώτη έχει να κάνει με την αναθεώρηση στη χωροταξία των στρατοπέδων. Το είπα και χθες, το κύριο μέρος του στρατεύματος πρέπει να είναι στα σύνορα, στη μεθόριο και όχι δίπλα στα αστικά κέντρα. Συνήθως όμως τι γίνεται; Τα αμυντικά δόγματα σκοντάφτουν σε πολιτικά δόγματα. Ειδικά, μάλιστα, σε προεκλογικές περιόδους, όπως είδαμε να συμβαίνει πρόσφατα με την αναστολή της μεταφοράς της 32ης Ταξιαρχίας Πεζοναυτών από τον Βόλο στην Αττική. Στο ΠΟΤΑΜΙ επίσης λέμε, όπως λέμε μάλλον « Έξω τα κόμματα από την δημόσια διοίκηση, έξω τα κόμματα από τα πανεπιστήμια» πολύ περισσότερο ισχύει το ίδιο και για τις Ένοπλες Δυνάμεις. Έξω τα κόμματα από τις Ένοπλες Δυνάμεις. Οι κομματικές και αμυντικές προτεραιότητες δεν συμπίπτουν.

Τέλος, πέρα από τα νομοσχέδια διευθετήσεων, χρειαζόμαστε δημιουργία προϋποθέσεων, εγρήγορσης και για τις Ένοπλες Δυνάμεις και σίγουρα, όταν ξοδεύουμε το 2,2% του ΑΕΠ σε αμυντικές δαπάνες, δεν μπορεί το στράτευμα να το βλέπουμε μόνο ως ένα μηχανισμό ρουσφετιών στα θέματα των κληρωτών ή μηχανισμό προαγωγών στα μεσαία στελέχη ή μηχανισμό κομματικών επιλογών στα ανώτερα στελέχη και στα ανώτατα, αλλά, ως ένα μηχανισμό πραγματικής αξιοκρατίας που θα διαχέεται από την κορυφή προς τη βάση. Έτσι, θα χτιστεί ακόμη περισσότερο εμπιστοσύνη και μέσα στην πυραμίδα του στρατεύματος και βέβαια από την κοινωνία στις Ένοπλες Δυνάμεις. Ευχαριστώ.

Στο σημείο αυτό έγινε η β’ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αμανατίδης Ιωάννης, Αυλωνίτου Ελένη, Βαγιωνάκη Ευαγγελία, Δέδες Ιωάννης, Δουζίνας Κωνσταντίνος, Δρίτσας Θεόδωρος, Εμμανουηλίδης Δημήτριος, Ηγουμενίδης Νικόλαος, Καββαδία Ιωαννέτα, Καραγιαννίδης Χρήστος, Κασιμάτη Νίνα, Κοντονής Σταύρος, Μιχελής Αθανάσιος, Κυρίτσης Γεώργιος, Μουσταφά Μουσταφά, Μπαλλής Συμεών, Σέλτσας Κωνσταντίνος, Ρίζος Δημήτριος, Σταματάκη Ελένη, Στέφος Ιωάννης, Τζαμακλής Χαρίλαος, Γκιόλας Ιωάννης, Τριανταφύλλου Μαρία, Φίλης Νικόλαος, Αναστασιάδης Σάββας, Γεωργιάδης Σπυρίδων Άδωνις, Χαρακόπουλος Μάξιμος, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Παναγιωτόπουλος Νικόλαος, Βλάχος Γεώργιος, Κικίλιας Βασίλειος, Τασούλας Κωνσταντίνος, Τσιάρας Κωνσταντίνος, Κεγκέρογλου Βασίλειος, Κωνσταντινόπουλος Οδυσσέας, Αρβανιτίδης Γεώργιος, Κασιδιάρης Ηλίας, Κούζηλος Νικόλαος, Παππάς Χρήστος, Κανέλλη Λιάνα, Παφίλης Αθανάσιος, Βαρδαλής Αθανάσιος, Σαρίδης Ιωάννης, Καμμένος Δημήτριος και Μαυρωτάς Γεώργιος.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ο κ. Γεωργιάδης έχει τον λόγο.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Ευχαριστώ πολύ, κύριε Πρόεδρε. Θα ήθελα να μιλήσω στην επί των άρθρων συζήτηση μόνο για δύο άρθρα, για το άρθρο 15 και για το άρθρο 22, αφού επαναλάβω προς τον Υπουργό, από την συζήτηση των φορέων η οποία προηγήθηκε, το ερώτημα τώρα και προς τον Υπουργό κ. Αποστολάκη και προς τον Αναπληρωτή Υπουργό κ. Ρήγα, για ποιον λόγο δεν προσκαλέσατε στη σύνταξη του νομοσχεδίου την ΠΟΜΕΝΣ, την μόνη νόμιμη Ομοσπονδία των Στρατιωτικών;

Καθόσον, κύριοι Υπουργοί, νόμος της Κυβερνήσεως ΣΥΡΙΖΑ είναι ο ιδρυτικός νόμος αυτών των συνδικαλιστικών φορέων και καθόσον εσείς, όταν προτείνατε και ψηφίζατε αυτό τον νόμο, είχατε διακηρύξει ότι κάνετε ένα πολύ μεγάλο βήμα προς τα εμπρός, με σκοπό να επιτρέψετε τη συμμετοχή των συνδικαλιστών στη διαμόρφωση των απόψεων, που θα συνθέτουν την πολιτική του Υπουργείου Εθνικής Άμυνας.

Ενώ, δηλαδή, δύο χρόνια πριν, όταν σ' αυτή την αίθουσα φέρνατε τον συνδικαλιστικό νόμο, με τις σοβαρές ενστάσεις της Νέας Δημοκρατίας, διαφημίσατε τον νόμο αυτό στη διάθεσή σας να εκσυγχρονίσετε τον συνδικαλισμό και στις Ένοπλες δυνάμεις και να δώσετε την ευκαιρία στους στρατιωτικούς να ακούγεται η φωνή τους, τώρα στην υπό κατάθεση ενός νομοσχεδίου που κατ' εξοχήν αφορά στους στρατιωτικούς, όπως ακούσαμε στην ακρόαση φορέων, από τον Πρόεδρο της ΠΟΜΕΝΣ, για ποιον λόγο κύριοι Υπουργοί – παρακαλώ σημειώστε το ερώτημα – δεν καλέσατε την ΠΟΜΕΝΣ να καταθέσει τις γνώμες της;

Όπως επίσης θέλω να μάθω, για ποιο λόγο, ενώ διαφημίσατε ότι η παρουσία των συνδικαλιστών των Ενόπλων Δυνάμεων στο γραφείο των μεταθέσεων αποτελεί, αποτελούσε, έτσι λέτε μετά από δύο χρόνια, ένα μεγάλο δείγμα της διαφάνειας και της προόδου στις μεταθέσεις, όπως ήθελε να κάνει η Κυβέρνηση ΣΥΡΙΖΑ, για ποιο λόγο τώρα αφαιρείται αυτή την παρουσία από την εξέλιξη του Γραφείου Μεταθέσεων;

Θέλω να καταλάβω, δηλαδή, εάν τελικά η πρόθεσή σας ήταν στην περίπτωση που θα έχει κερδίσει μόνο ο κ. Τσουκαράκης και τώρα που ο κ. Τσουκαράκης, προφανώς, με δική σας στενοχώρια έχασε, επειδή κέρδισε η άλλη πλευρά, εάν αυτό σημαίνει ότι αυτομάτως αλλάζουν και οι απόψεις σας περί του συνδικαλισμού στις Ένοπλες Δυνάμεις; Για να μιλάμε καθαρά. Όλο αυτό που ζήσαμε στη Βουλή χθες και σήμερα, όπου μπροστά μας έγινε ο νέος τσακωμός μεταξύ των στρατιωτικών, λόγω αυτής της γνωστής διάσπασης, έχει ευθύνη με ονοματεπώνυμο, την Κυβέρνηση ΣΥΡΙΖΑ. Η οποία έφτιαξε έναν νόμο, νομίζοντας ότι θα ευνοήσει τους δικούς της ανθρώπους και όταν κατάλαβε ότι η πλειοψηφία των στρατιωτικών είναι στην άλλη πλευρά, επέλεξε να διαιωνίσει το διχασμό και τώρα που αποφάσισαν και τα Δικαστήρια σε πρώτο και σε δεύτερο βαθμό, αντί να σεβαστείτε την δικαστική απόφαση, συνεχίζεται το διχασμό, με τρόπο εξαιρετικά ανεύθυνο.

Ως προς το άρθρο 15, έχουν τεθεί κύριοι Υπουργοί, αναφέρομαι και στον κ. Αποστολάκη και στον κ. Ρήγα, όμως στον κ. Αποστολάκη δεν θέλω να το ξεχάσω. Κύριε Υπουργέ, δεν διέκοψα χθες την απάντησή σας, μόνο και μόνο γιατί δεν ήθελα να δυναμιτίσω το κλίμα, μάλλον έχετε λησμονήσει, εμείς δεν είμαστε ούτε ναύτες ούτε στρατιώτες. Εμείς είμαστε Βουλευτές. Πράγμα που σημαίνει ότι εφόσον αποφασίσατε να έχετε πολιτικό ρόλο, θα δέχεστε και την κριτική της Αντιπολίτευσης, όσο σκληρή κι αν είναι.

Εάν δεν σας αρέσει αυτό, παραιτείστε και κάντε άλλη δουλειά, σε αυτή τη δουλειά που λέγεται Βουλή πάντως, οι Βουλευτές έχουν ελεύθερη γνώμη και συνείδηση. Δεν διέκοψα χθες, στο απαράδεκτο ύφος σας, εκ λόγου σεβασμού και μόνο. Ήμουν απέναντί σας εξαιρετικά σεβάσμιος και ευγενής. Επαναλαμβάνω, το να συνδέσετε το όνομά σας, που ήταν λαμπρό, με αυτό το νομοσχέδιο....

**ΕΥΑΓΓΕΛΟΣ ΑΠΟΣΤΟΛΑΚΗΣ (Υπουργός Εθνικής Άμυνας):** *Ομιλεί μη ακουώμενος*.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Σας παρακαλώ, κύριε Γεωργιάδη, σας παρακαλώ.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Συνεχίζω αυτό, το οποίο θέλω.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Το είπαμε και χθες.

**ΕΥΑΓΓΕΛΟΣ ΑΠΟΣΤΟΛΑΚΗΣ (Υπουργός Εθνικής Άμυνας):** *Ομιλεί μη ακουώμενος*.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Η κριτική μου είναι επί της ουσίας, κύριε. Είπα ότι η σταδιοδρομία σας ήταν λαμπρά, τι το προσωπικό έχει αυτό;

**ΕΥΑΓΓΕΛΟΣ ΑΠΟΣΤΟΛΑΚΗΣ (Υπουργός Εθνικής Άμυνας):** *Ομιλεί μη ακουώμενος*.

***ΘΟΡΥΒΟΣ ΣΤΗΝ ΑΙΘΟΥΣΑ***

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Προφανώς, διότι αυτό, που κάνετε, για να σας μιλήσω λοιπόν καθαρά να το καταλάβετε – γιατί υποκρίνεστε ότι δεν το καταλαβαίνετε – αυτό το οποίο εμένα ενοχλεί σφόδρα πολιτικά είναι ότι κάνετε στον ΣΥΡΙΖΑ, μια δωρεά κύρους. Πώς είναι η δωρεά οργάνων; Εσείς κάνετε μια δωρεά κύρους.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τι είναι αυτά;

***ΘΟΡΥΒΟΣ ΣΤΗΝ ΑΙΘΟΥΣΑ***

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ:** Αυτά δεν έχουν προηγούμενο.

**ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ):** *(Ομιλεί εκτός μικροφώνου)*

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, άκουσε, εγώ σε αντίθεση με τον κ. Καραγιαννίδη είμαι βουλευτής πολλά περισσότερα χρόνια. Αυτά δεν έχουν προηγούμενο. Στην προηγούμενη κυβέρνηση σηκωνόσασταν και λέγατε για τη χούντα Σαμαρά - Βενιζέλου και δεν σας διέκοπτε κανένας. Ηρεμήστε, κύριε.

**ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ):** Εσείς να ηρεμήσετε.

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ:** Δεν είστε συνήγορος του κ. Αποστολάκη.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Με συγχωρείτε, αλλά εγώ είμαι ο Πρόεδρος, δεν είμαι συνήγορος κανενός.

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ:** Ναι, αλλά δεν με προστατεύετε, όμως.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τι να σας προστατεύσω;

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ:** Μα με διακόπτουν δέκα.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κοιτάξτε, είπατε ότι δεν κάνατε χθες προσωπικές επιθέσεις. Δεν κάνατε τίποτε άλλο.

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ:** Με συγχωρείτε, κύριε Πρόεδρε,…

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Θα τελειώσω πρώτα και μετά θα μιλήσετε. Δεν είναι εδώ μια συγκέντρωση της Νέας Δημοκρατίας να ερχόσαστε να μιλάτε. Αφήστε με να τελειώσω. Εάν ξανακάνετε προσωπική επίθεση στον Υπουργό, προσωπική - πολιτικά και ιδεολογικά να πείτε ό,τι θέλετε- αν κάνετε προσωπική επίθεση θα σας διακόψω αμέσως.

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ:** Συγγνώμη, δεν είναι πολιτικό ζήτημα να λέω ότι δανείζει το κύρος του από την λαμπρά του σταδιοδρομία, για να νομιμοποιήσει ένα νομοσχέδιο της κεντρικής επιτροπής του ΣΥΡΙΖΑ; Αυτό δεν είναι πολιτικό και είναι προσωπικό;

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Συνεχίστε**.**

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ:** Με συγχωρείτε, έχουμε τρελαθεί εδώ πέρα μέσα;

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Συνεχίστε**.**

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ:** Ξέρετε ότι ο βουλευτής έχει κατοχυρωμένο συνταγματικό δικαίωμα ελεύθερης έκφρασης γνώμης; Τι περάσατε το Κοινοβούλιο; Το πρωί δεν μου δώσατε τον λόγο κατά παράβαση του Κανονισμού της Βουλής, ενώ είχε πει η κυρία Κανέλλη το όνομά μου και δεν έκανα ένσταση και τώρα με διακόπτετε, ενώ μιλάω; Είστε με τα καλά σας, κύριε; Θα τους βάλετε σε τάξη, να μην με ξαναδιακόψουν.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Με συγχωρείτε, δεν μπορείτε να συμπεριφέρεστε με έναν τρόπο, ο οποίος προσβάλλει…

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ:** Μα αντί να βάλετε σε τάξη αυτούς που διακόπτουν, κάνετε επίθεση σε μένα.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Δεν έκανα καμία επίθεση.

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ:** Ωραία, θέλω να συνεχίσω τη σκέψη μου, παρακαλώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ναι, έχετε άλλα δύο λεπτά.

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ:** Έχω όσα λεπτά μου δίνει ο Κανονισμός και μου έχετε κόψει τον χρόνο μου και εν πάση περιπτώσει θα μάθετε να ακούτε και την άλλη άποψη.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Δεν έχω κανένα πρόβλημα, κύριε Γεωργιάδη, να ακούσω την άλλη άποψη, αν τη λέτε με έναν ευπρεπή και ευγενικό τρόπο.

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ:** Ήμουν εξαιρετικά ευπρεπής, πιο ευπρεπής γίνεται. Εξαιρετικά ευπρεπής μάλιστα, εκτός αν έχουμε κάποια συμφωνία εδώ ότι στον κ. Αποστολάκη δεν κάνουμε κριτική.

Επανέρχομαι. Όλος ο κόσμος, κύριε Υπουργέ, των Ενόπλων Δυνάμεων με το άρθρο 15, το οποίο εισάγετε στο νομοσχέδιο έχει φρίξει. Είναι βέβαιον ότι τα Επιτελεία έχουν όλα αρνητική εισήγηση γι' αυτό το άρθρο και είναι πραγματικά ντροπιαστική η στιγμή του Κοινοβουλίου, που ψηφίζει τη θεσμοθέτηση παραδιοικήσεως μέσα στις Ένοπλες Δυνάμεις και αναφέρομαι στο άρθρο 15.

Ως προς το άρθρο 22, στο οποίο προσπάθησε να μου απαντήσει ο κ. Ρήγας χθες, το πρόβλημα του άρθρου αυτού είναι εξαιρετικά συγκεκριμένο. Σε μια χώρα, κύριοι Υπουργοί, που η στρατιωτική θητεία δεν αποτελεί πολυτέλεια, ούτε έχουμε υποχρεωτική στρατιωτική θητεία στην Ελλάδα, όπως έχουν π.χ. οι Ελβετοί για να κρατάνε το λαό τους σε εγρήγορση. Εμείς έχουμε υποχρεωτική στρατιωτική θητεία, γιατί έχουμε πραγματικό εξ Ανατολών πολεμικό κίνδυνο και γι' αυτό τον λόγο θέλουμε να διατηρούμε αξιόμαχες Ένοπλες Δυνάμεις.

 Σε αυτή τη χώρα, λοιπόν, όπου αντιμετωπίζει πραγματικό πολεμικό κίνδυνο το να έρχεται το Υπουργείο Εθνικής Άμυνας και να στέλνει ένα σήμα στην ελληνική νεολαία ότι έχεις τον τρόπο να αποφύγεις την στρατιωτική σου θητεία, στο να πας λιγότερους μήνες και να κάθεσαι στο σπίτι σου και δίπλα στο δήμο, όπου ο δήμαρχος, για λόγους ψήφους, δεν θα σε βάλει ούτε σε κοινωνική υπηρεσία, αλλά θα κάθεσαι στο σπιτάκι σου, αποτελεί λάθος πολιτική επιλογή. Αυτό σας είπα χθες, είναι βαθιά πολιτικό και δεν είναι καθόλου προσωπικό. Εν πάση περιπτώσει.

Άρα, αυτό το νομοσχέδιο πάσχει πάρα πολύ σοβαρά από την μεγάλη ιδεοληψία του ΣΥΡΙΖΑ, όλες οι αποφάσεις της κεντρικής επιτροπής του ΣΥΡΙΖΑ, έχουν περάσει εδώ. Η πολιτική συμφωνία που έχει υπάρξει είναι πρωτοφανής. Απόδειξη ότι ενώ ο πρώην Υπουργός Άμυνας, ο κ. Καμμένος, σε συνέντευξή του ,πριν από μια εβδομάδα, κατήγγειλε αυτό το νομοσχέδιο, ξαφνικά οι Ανεξάρτητοι Έλληνες χθες και σήμερα, απουσιάζουν από το Κοινοβούλιο. Ακριβώς, για να συνεχιστεί η πολιτική συναλλαγή ΣΥΡΙΖΑ-Ανεξαρτήτων Ελλήνων. Άρα για ποιο λόγο απουσιάζει, αφού το κατήγγειλε; Γιατί προφανώς συνεχίζεται η μεταξύ σας σχέση και ενόψει της ψηφοφορίας για την άρση ασυλίας την Παρασκευή.

Άρα, λοιπόν, κύριοι Υπουργοί, και θα επιμείνω περισσότερο στον κ. Αποστολάκη, διότι τον κ. Ρήγα τον θεωρώ ιδεολογικά συνεπή. Αυτά έλεγε ο ΣΥΡΙΖΑ μια ολόκληρη ζωή. Άρα δικαιούστε να νομοθετείτε, διότι αυτά πιστεύατε.

Το ερώτημα είναι ένα, πώς ο κ. Υπουργός, ο κ. Αποστολάκης, θα εξασφαλίσει με την ψήφιση αυτού του νομοσχεδίου, την ίδια ασάλευτη τάξη και πειθαρχία στο στράτευμα, που φαντάζομαι, συμφωνούμε, ότι είναι το μείζον και χωρίς αυτό δεν υπάρχει στράτευμα.

Δεύτερον, πώς εξασφαλίζει ότι αυτή η ρύθμιση δεν αποτελεί μια διαφήμιση προς την ελληνική νεολαία, για να αποφεύγουν νόμιμα τις υποχρεώσεις τους ως προς την εκπλήρωση της στρατιωτικής τους θητείας. Ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (ΠΡΟΕΔΡΟΣ ΤΗΣ ΕΠΙΤΡΟΠΗΣ):** Τον λόγο έχει ο κ. Δημοσχάκης.

**ΑΝΑΣΤΑΣΙΟΣ ΔΗΜΟΣΧΑΚΗΣ:** Κύριε Υπουργέ, είχα την ελπίδα ότι με το σχέδιο νόμου που καταθέσατε στη Βουλή, με τέτοια σπουδή, αλλά και με ηχηρό επικοινωνιακό τρόπο από τον Αναπληρωτή Υπουργό, ότι θα λύνατε καίρια και σοβαρά ζητήματα. Θα δημιουργούσατε τις προϋποθέσεις για τον εκσυγχρονισμό και την αναδιοργάνωση του στρατεύματος, γενικά, που έχει ανάγκη. Θα στηρίζατε με νομοθετικές παρεμβάσεις τα στελέχη που υπηρετούν στις ακριτικές και νευραλγικές περιοχές και φυσικά, μη ξεχνώντας και τους εθνοφύλακες, που είναι σοβαρός παράγων στις περιοχές που προείπα. Αντί να κλείνετε τις πληγές που άνοιξε ο προκάτοχός σας, ανοίγετε καινούργιες, με φωτογραφικές διατάξεις και ρουσφετολογικές τακτοποιήσεις. Βάζετε στον στόχο σας την αριστεία, τροποποιώντας, με το άρθρο 10 παρ. 15, τα κριτήρια προαγωγής και εξέλιξης των Αξιωματικών. Ουσιαστικά, μειώνεται τα όρια επιτυχούς αποφοίτησης σε υποχρεωτικά σχολεία για τα στελέχη των Ενόπλων Δυνάμεων. Επιτυχής θεωρείται πλέον η αποφοίτηση με βαθμολογία 10 και άνω, όπως περιέγραψε ο τομεάρχης της Νέας Δημοκρατίας.

Στο άρθρο 15, αναφέρεστε στα Γραφεία Νομικής Προστασίας. Αυτά, εδώ και δύο χρόνια, κυρίες και κύριοι συνάδελφοι, λειτουργούν στις έδρες των μεγάλων σχηματισμών με διαταγή ΓΕΕΘΑ, δηλαδή, το διάστημα που ήσασταν, κύριε Υπουργέ, εσείς Αρχηγός και είχαν, ως αποστολή, την παροχή νομικών συμβουλών στα μόνιμα στελέχη για προσωπικές τους υποθέσεις και όχι μόνο. Φυσικά, παρατηρήθηκε ότι δεν υπήρξε κίνηση, δεν υπήρξε και ανάλογο ενδιαφέρον. Και τώρα, τα εντάσσετε πάλι στο σχέδιο νόμου, για να καταπολεμήσετε, όπως υποστηρίζετε, την κακοδιοίκηση και την κατάχρηση εξουσίας και μάλιστα, σε άλλο επίπεδο. Γιατί το κάνατε αυτό; Βάζετε ανεπίσημα αναρμόδιους να ελέγχουν τους διοικητές;

 Προωθείτε, δηλαδή, μέσα στο στράτευμα, τη διαρχία; Αντί να οχυρώσει η Κυβέρνηση τη συνοχή του στρατεύματος, δημιουργεί προϋποθέσεις ανεξέλεγκτων καταστάσεων στο σύστημα διοίκησης. Και το σύστημα διοίκησης, όλοι μας το αντιλαμβανόμαστε, ότι είναι ευαίσθητο κομμάτι, σε ένα στρατιωτικά οργανωμένο και δομημένο Σώμα. Μπορείτε να μας πείτε, ποια θα είναι η λειτουργία αυτών των γραφείων, σε περίοδο κρίσης, σε περίοδο πολέμου; Υποστηρίζετε ότι αυτοί θα υπάγονται στους Αρχηγούς των Γενικών Επιτελείων. Ουσιαστικά, με αυτό τον τρόπο, τίθενται προς αμφισβήτηση η εμπιστοσύνη των Γενικών Επιτελείων προς τους Διοικητές.

Με το άρθρο 23, μειώνεται τη διάρκεια της εναλλακτικής θητείας και δημιουργείται νοοτροπία λούφας σε καιρούς δύσκολους και με κλιμακούμενες εντάσεις από τους γείτονές μας. Διευκολύνετε όσους θέλουν να αποφύγουν τις στρατιωτικές υποχρεώσεις. Και όχι μόνο αυτό, αλλά εξομοιώνετε τους αντιρρησίες συνείδησης με όσους υπηρετούν τη θητεία τους σε ακριτικές και νευραλγικές περιοχές της χώρας. Και μην συγκρίνετε την υπόλοιπη Ευρώπη, σχετικά με το τι ισχύει με τη διάρκεια εναλλακτικής θητείας. Ποιους αντιπάλους έχει το Βέλγιο ή το Λουξεμβούργο ή οποιαδήποτε άλλη χώρα της Ευρωπαϊκής Ένωσης της ευρύτερης περιοχής; Και αυτό, γιατί εμείς βρισκόμαστε, και το ξέρετε καλώς, σε ένα συνεχώς μεταβαλλόμενο γεωπολιτικό περιβάλλον και δεν έχουμε την ηρεμία στη γειτονιά μας και πολύ περισσότερο, εμείς, που είμαστε στην ακριτική περιοχή, όπως είναι ο Έβρος.

Από την άλλη μεριά, δεν μπορώ να μη καυτηριάσω το γεγονός ότι απαξιώνετε το κύρος των στελεχών των Ενόπλων Δυνάμεων, μειώνοντας από 2 σε 1 όσους συμμετέχουν στην Ειδική Επιτροπή των Αντιρρησιών Συνείδησης.

Παράλληλα, αυξάνεται σε 3 τους καθηγητές των ΑΕΙ στην Επιτροπή και μάλιστα, θα πω και λόγω του νεαρού της ηλικίας ακούω καλά, ο Αναπληρωτής Υπουργός, ο παρακείμενος είπε ότι «δεν είναι τα στελέχη των Ενόπλων Δυνάμεων και προφανώς και τα στελέχη των Σωμάτων Ασφαλείας επιστήμονες» και ερωτώ:

Εσείς, κύριε Υπουργέ, ως στέλεχος των Ενόπλων Δυνάμεων, τελειώσατε μια παραγωγική σχολή επί τέσσερα χρόνια, τελειώσατε – είμαι σίγουρος – σχολές του εσωτερικού και του εξωτερικού καμιά δεκαριά. Ο κ. Υπουργός Αναπληρωτής σας δεν σας θεωρεί επιστήμονα. Βέβαια και εσείς με την Αιτιολογική σας Έκθεση υποστηρίζετε ότι «η αλλαγή παρέχει περισσότερες εγγυήσεις αμερόληπτης και ανεξάρτητης κρίσης στην Επιτροπή» το διαβάζω όπως ακριβώς το γράφετε. Δηλαδή οι Αξιωματικοί μας δεν έχουν αμερόληπτη κρίση; Αυτό πιστεύετε, ως Επίτιμος Αρχηγός του ΓΕΕΘΑ, που πρέπει αυτά τα στελέχη και είμαι σίγουρος ότι τα στηρίζετε, είμαι σίγουρος ότι τα υπερασπίζεσθε, αλλά, κύριε Υπουργέ, θα πρέπει να το προσέξετε αυτό το άρθρο και νομίζω ότι θα σας αδικήσει.

Επίσης, θα ήθελα να αναφερθώ στο συνδικαλισμό των Ενόπλων Δυνάμεων. Το είπε ο κ. τομεάρχης της Νέας Δημοκρατίας, το επαναλαμβάνω και εγώ και μάλιστα αυτή είναι και η θέση της Νέας Δημοκρατίας. Οι Ένοπλες Δυνάμεις είναι οργανωμένες και δομημένες στρατιωτικά, αλλά φυσικά έχουν και ένα άλλο σύστημα εκπαίδευσης.

Εμείς σας προτείναμε, προτείναμε και στον προκάτοχό σας να συγκροτηθεί μια Διακομματική Επιτροπή, μάλιστα με χρονοδιάγραμμα, να καθίσουμε να λειτουργήσουμε, έτσι Διακομματικά όπως το οφείλουμε και να προκύψει μια συνισταμένη του συνδικαλισμού των Ενόπλων Δυνάμεων, ανάλογου και αντίστοιχου, δηλαδή αυτού του συνδικαλισμού που εφαρμόζουν οι νατοϊκοί στρατοί, η Κύπρος, τα Σώματα Ασφαλείας της Ελλάδος.

Εμείς περάσαμε ως Σώμα της Ελληνικής Αστυνομίας από αυτή την «ασθένεια» και σταθήκαμε στα πόδια μας. Έχουμε εμπειρία. Μπορούμε αυτή να την διαθέσουμε απλόχερα. Οφείλουμε να το πράξουμε, διότι έτσι επιβάλλεται. Αυτό σημαίνει, κύριε Υπουργέ, σοβαρή νομοθέτηση, έτσι πρέπει να κάνετε και νομίζω ότι είναι ευκαιρία να αφήσετε το αποτύπωμα σας, για ένα συνδικαλισμό, ο οποίος θα είναι ανεξάρτητος και μάλιστα ακηδεμόνευτος από τα κόμματα.

Κλείνοντας, θα ήθελα να αναφερθώ και πάλι, κύριε Πρόεδρε, στο υπόμνημα που απέστειλε στα μέλη της Επιτροπής ο Πανελλήνιος Σύλλογος Απόστρατων Εθελοντών Μακράς Θητείας. Αναφέρομαι σε αυτό τον σύλλογο, διότι έχει έδρα την Ορεστιάδα, την πατρίδα μου ,την εκλογική μου περιφέρεια και η φωνή τους είναι η δική μου φωνή σήμερα, γι' αυτό κατέθεσα το πρωί το πρακτικό, γι' αυτό κατέθεσα και την γραπτή ερώτηση προς τον προηγούμενο Υπουργό, πήραμε την απάντηση για τα δύο αιτήματά τους, τα οποία αναφέρονται στην παρ. 3, κύριε Υπουργέ, ότι είναι αρμόδιο του Υπουργείου Οικονομικών.

Νομίζω ότι έχετε την ευαισθησία και θα το δείτε με συμπάθεια, γιατί έχουν δίκιο, και μάλιστα τα έχω καταθέσει για τα πρακτικά της Βουλής.

Κλείνοντας, ήθελα να υπογραμμίσω ένα άλλο θέμα.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Κύριε Δημοσχάκη, όχι άλλο θέμα! Έχετε ξεπεράσει κατά πολύ την ώρα και υπάρχουν άλλοι τέσσερις ομιλητές.

**ΑΝΑΣΤΑΣΙΟΣ ΔΗΜΟΣΧΑΚΗΣ**: Κύριε Πρόεδρε, σας παρακαλώ για ένα λεπτό.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Εντάξει, κύριε Δημοσχάκη, επειδή είστε ευγενής.

**ΑΝΑΣΤΑΣΙΟΣ ΔΗΜΟΣΧΑΚΗΣ**: Ευχαριστώ, κύριε Πρόεδρε. Ήθελα να υπογραμμίσω ότι η Ελληνική Αστυνομία – θα το αναφέρω γιατί διδάσκει η Ελληνική Αστυνομία – πέρασε από χίλια μύρια κύματα σε ό,τι αφορά στο βαθμολόγιο, σε ό,τι αφορά στην ομογενοποίηση, διότι είχαμε από διαφορετικές πηγές προέλευσης των στελεχών και τότε βρήκαμε τη δύναμη, μέσα από μια διακομματική συνεργασία, να βγάλουμε μια συνισταμένη, να καθορισθεί το βαθμολόγιο για το Σώμα της Ελληνικής Αστυνομίας, το οποίο αποτελεί και παράδειγμα και κλείσαμε την τριχοτόμηση και την ψυχική διάσπαση του Σώματος, μέσα από τον νόμο περί ομογενοποίησης, δηλαδή βαθμολόγιο, ομογενοποίηση και καθηκοντολόγιο πήγαν πακέτο μαζί, με νόμο στη Βουλή των Ελλήνων και βγήκε το αποτέλεσμα αυτό. Κύριε Υπουργέ, είναι ευκαιρία να πατήσετε στα βήματα αυτά και πιστεύω ότι θα κερδίσετε, διότι δεν είναι σωστό κάθε τρεις και λίγο να έρχεται ο κάθε Υπουργός και να λέει δίνω ένα βαθμό. Έλεος! Πρέπει κάποια στιγμή να σταματήσει αυτό. Κύριε Πρόεδρε, σας ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Κύριε Δημοσχάκη, όμως, κι εμείς έλεος! Επειδή προέρχεσθε από την Αστυνομία δε χρειάζεται να μας αντιμετωπίζετε μ’ αυτό τον τρόπο. Υπάρχουν ορισμένοι κανόνες, τους οποίους εσείς οι αστυνομικοί τους επιβάλλατε ή τους υλοποιούσατε. Τον λόγο έχει η κυρία Αυλωνίτου.

**ΕΛΕΝΗ ΑΥΛΩΝΙΤΟΥ**: Κύριε Πρόεδρε, η Νέα Δημοκρατία βρίσκεται σε απελπιστική θέση. Προφανώς, δεν της βγαίνει τίποτα με την καταστροφολογία που αναφέρει στον τομέα της οικονομίας και από εκεί και πέρα κάνει προπαγάνδα όπου μπορεί, σε κάθε νομοσχέδιο, σηκώνει πολλή σκόνη και μετατρέπει τη Βουλή σε τηλεοπτικό σόου. Είναι το μόνο που της έχει μείνει να κάνει.

Εγώ απλά για να ακουστούν κάποια πράγματα, επειδή, π.χ. έχει αντιρρήσεις, λέει, σε κάποια άρθρα, όπως αυτό που έχει να κάνει με τους οπλίτες, οι οποίοι με οξυμένα προσωπικά και κοινωνικά προβλήματα μπορούν να μετατίθενται και να υπηρετούν τη θητεία τους πλησίον του τόπου επιθυμίας τους, καθώς η βασική εκπαίδευση μπορεί να πραγματοποιείται στις μονάδες υποδοχής που θεωρούνται πλέον ως μονάδες τοποθέτησης. Γιατί αυτό είναι κακό; Γιατί αυτό είναι άσχημο; Δε θα είναι πιο αποδοτικό;

Έχουν πρόβλημα με το θέμα που αφορά στους αντιρρησίες συνείδησης. Είπαμε πολλές φορές ότι η χώρα μας έχει υποχρέωση, έχει υπογράψει διεθνείς συμβάσεις και πρέπει να ακολουθεί αυτά που έχει υπογράψει, αυτά που απορρέουν από την Ευρωπαϊκή Σύμβαση Δικαιωμάτων του Ανθρώπου, το Διεθνές Σύμφωνο για τα Ατομικά και Πολιτικά Δικαιώματα, τον Ευρωπαϊκό Χάρτη Κοινωνικών Δικαιωμάτων. Έχει υποχρέωση να το κάνει αυτό. Ποιο είναι το πρόβλημα, λοιπόν, με τους αντιρρησίες συνείδησης; Έχει, δηλαδή, θέμα ότι πρέπει να τιμωρούνται επιπλέον; Το γεγονός, για παράδειγμα, ότι μέσα στις βασικές ρυθμίσεις, όσον αφορά στους αντιρρησίες συνείδησης, είναι η εξομοίωση της διάρκειας της εναλλακτικής υπηρεσίας, που εκπληρώνουν οι αντιρρησίες συνείδησης με το χρόνο στρατιωτικής θητείας των ενόπλως υπηρετούντων στις Ένοπλες Δυνάμεις, δηλαδή το γεγονός ότι αφαιρούμε αυτήν την τιμωρητική προσαύξηση του διμήνου, που ίσχυε μέχρι σήμερα, είναι κακό; Είναι κακό ότι προσαρμοζόμαστε στις διεθνείς συμβάσεις; Πρέπει να τους τιμωρούμε επιπλέον;

Είναι ερωτήματα για να ακουστούν, να δούμε τι ζητάνε και τι λένε γι' αυτό το νομοσχέδιο που είναι απολύτως θετικό! Για όσο χρόνο μου απομένει, κύριε Πρόεδρε, θέλω να μου επιτρέψετε να αναφερθώ και να κλείσω με τα πολύ θετικά πράγματα που έχουν να κάνουν με τη μέριμνα του προσωπικού των Ενόπλων Δυνάμεων.

Δείγμα σημαντικής μέριμνας, για παράδειγμα, αποτελεί η ηθική υποστήριξη που παρέχεται στα στελέχη των Ενόπλων Δυνάμεων, ώστε να μην αποστρατεύονται για λόγους υγείας σε περίπτωση ανίατου νοσήματος, αλλά να παραμένουν ενεργά, εάν βεβαίως το επιθυμούν και ανάλογα με την περίπτωσή τους να μετατάσσονται σε ελαφρύτερες υπηρεσίες που προβλέπονται ανά Κλάδο των Ενόπλων Δυνάμεων. Αυτό για μένα είναι κάτι πάρα πολύ σημαντικό.

Ένα δεύτερο που έχει να κάνει πάλι με αυτό το ζήτημα είναι οι μαθητές των Στρατιωτικών Σχολών, που διακόπτουν τη φοίτησή τους για λόγους υγείας, λόγω κάποιας νόσου, πάθησης ή βλάβης. Δεν θα πρέπει να διαγράφονται σε περίπτωση που κριθούν ακατάλληλοι, γιατί έχουν αυτή τη μη ιάσιμη βλάβη, αλλά δίνεται το δικαίωμα με αυτή τη ρύθμιση να μπορούν να συνεχίσουν τη φοίτησή τους, εάν το επιθυμούν και να εντάσσονται σε υπηρεσία γραφείου ή σε άλλη ελαφρότερη υπηρεσία.

Άλλη μέριμνα είναι ο συνολικός χρόνος νοσηλείας λόγω τραυματισμού για τους Υπαξιωματικούς και Ανθυπασπιστές, λόγω τραυματισμού τους κατά τη διάρκεια εντεταλμένης υπηρεσίας ή υπηρεσιακής επιχείρησης, μαζί με το χρόνο αναρρωτικής άδειας να προσμετράται στο χρόνο παραμονής στο βαθμό τους. Ποιο είναι το θέμα λοιπόν, με όλα αυτά τα πάρα πολύ θετικά. Ευεργετικές ρυθμίσεις για μειωμένο ωράριο που επεκτείνονται και σε στελέχη που έχουν ή επιμελούνται τέκνο ή άτομο με αναπηρία 50% που πάσχει από σακχαρώδη διαβήτη, για την πληρέστερη προστασία της οικογένειας.

Έχει πάρα πολλές τέτοιες ρυθμίσεις. Μια άλλη ευεργετική ρύθμιση είναι η κάλυψη δαπανών ανασφάλιστων δικαιούχων περίθαλψης στα στρατιωτικά νοσοκομεία, συμπεριλαμβανομένων και των συγγενών πρώτου βαθμού, δηλαδή των γονέων, των τέκνων, των συζύγων, τόσο των εν ενεργεία όσο και των εν αποστρατεία Αξιωματικών.

Τέλος, μια ουσιαστική αποκατάσταση αδικίας και αυτό πρέπει να το εφαρμόσουμε, είναι η πρόβλεψη για καταβολή συμπληρωματικού εφάπαξ, ως βοήθημα, σε αυτούς που έχουν αποστρατευτεί από 1/7 του 2011 έως 31/7 του 2012 με μειωμένο εφάπαξ, εφόσον βέβαια υπάρχει οικονομική δυνατότητα από τους ειδικούς λογαριασμούς από τους οποίους αποζημιώνονται.

Θέλω να αναφερθώ και σε ένα τελευταίο, που έχει να κάνει με το Μετοχικό Ταμείο Στρατού, όπου το Υπουργείο Άμυνας, πρώτο από όλα τα Υπουργεία, επαναφέρει το ποσοστό του καταβαλλόμενου μερίσματος που θα λάμβανε ο μερισματούχος ή αυτός ο μέτοχος που δικαιούτο και έχει φύγει από τη ζωή, να πάει από το 50% στο 70%. Έτσι και η χήρα θα μπορεί να πάρει το μέρισμα, το οποίο θα πάει στο 70% από το 50% και αυτό αποκαθιστά μια αδικία που σε λίγες μέρες θα γίνει νόμος του κράτους για όλες τις χήρες των ασφαλισμένων θανόντων συζύγων.

Θα μπορούσα να πω πάρα πολλά. Είναι πραγματικά μια φροντίδα για όλους αυτούς που υπηρετούν στις Ένοπλες Δυνάμεις και όλοι θα πρέπει, τουλάχιστον αυτά τα άρθρα, να τα υπερψηφίσουμε. Ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστούμε την κυρία Αυλωνίτου. Τον λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ:** Ευχαριστώ, κύριε Πρόεδρε. Στην πρωινή συνεδρίαση, κατά τη διάρκεια της ακρόασης των φορέων, παρουσιάστηκαν, αν δεν κάνω λάθος, τρεις ή τέσσερις συνδικαλιστικές ενώσεις πανελληνίου ή τοπικού βεληνεκούς, που τοποθετήθηκαν στη Βουλή, ισχυριζόμενες ότι εκπροσωπούν τα συμφέροντα του εν ενεργεία προσωπικού των Ενόπλων Δυνάμεων. Η χαώδης αυτή εικόνα, κυρίες και κύριοι συνάδελφοι, είναι αποτέλεσμα της άκριτης και ιδεοληπτικής πρωτοβουλίας της Κυβέρνησης να θεσμοθετήσει το 2016 τον στρατιωτικό συνδικαλισμό. Έκτοτε, παρακολουθούμε ένα δικαστικό δράμα, με πολλά επεισόδια, δημόσιες αντεγκλήσεις και συμπεριφορές που, λυπούμαι που θα το πω, μικρή σχέση έχουν με το στρατιωτικό λειτούργημα. Η πορεία αυτή, δυστυχώς, ήταν προβλέψιμη εκ μέρους εμού, που ήμουν τότε εισηγητής από το κόμμα της Αξιωματικής Αντιπολίτευσης. Ο συνδικαλιστικός νόμος έχει δομηθεί με τέτοιο τρόπο, ώστε να αφορά στην ουσία τα προνόμια των συνδικαλιστών και όχι τα προνόμια και τα συμφέροντα των στελεχών, που υποτίθεται ότι αυτοί εκπροσωπούν. Είχα προειδοποιήσει τότε την Κυβέρνηση και προσωπικά τον κ. Καμμένο, αλλά δυστυχώς, δεν εισακούστηκα.

 Μάλιστα, κατά τη συζήτηση στην Ολομέλεια του είχα ζητήσει να μας πει τη γνώμη των Επιτελείων, όπως πολλές φορές εδώ ζητούμε από την Κυβέρνηση, την κάθε κυβέρνηση, να αναφέρει και δυστυχώς, ο κ. Καμμένος τότε είχε πει, «αυτό μας έλειπε, για τέτοια θέματα να ρωτάμε τα Επιτελεία». Ποια; Εκείνα ή εκείνους, οι οποίοι είναι οι αποκλειστικά υπεύθυνοι για τα στελέχη τους ή αποκλειστικά υπεύθυνοι για τη ζωή, την διαβίωση, την κατάσταση, τις συνθήκες εργασίας, ό,τι βιώνει ένα στέλεχος, από τότε που μπαίνει ως πρωτοετής φοιτητής σε οποιαδήποτε παραγωγική σχολή, μέχρι που, μετά από τρεις και πλέον δεκαετίες, αποχωρεί.

Πολύς λόγος έγινε χθες στην Επιτροπή για το θέμα των αντιρρησιών συνείδησης. Ο κ. Αναπληρωτής, μάλιστα, μας παρέθεσε μερικά στοιχεία, σχετικά με τους αριθμούς των ατόμων, που εντάχθηκαν σε ρυθμίσεις που αφορούν στην ανυποταξία ή σε άλλες σχετικές ευεργετικές διατάξεις.

Τα στοιχεία αυτά πιστεύω ότι δεν είναι απολύτως επαρκή, για να πείσουν ακόμη και κάποιον που καλοπροαίρετα προσεγγίζει τις προτάσεις της Κυβέρνησης. Τα πιο ουσιώδη στοιχεία, κατά την άποψή μου, κύριοι Υπουργοί, θα ήταν τα εξής:

Πρώτον, πόσα άτομα αιτούνται κάθε χρόνο την υπαγωγή τους σε καθεστώς αντιρρησίας συνείδησης;

Δεύτερο, πόσες αιτήσεις απορρίπτονται και πόσες γίνονται δεκτές;

Τρίτον, πόσες από αυτές απορρίπτονται και με βάση ομόφωνη γνωμοδότηση της σχετικής επιτροπής;

Τέταρτον, πόσες απορρίπτονται με βάση πλειοψηφικής γνωμοδότησης;

Τέλος, πόσες από αυτές απορρίπτονται μετά από γνωμοδότηση, στην οποία έχει υπάρξει ισοψηφία;

Αυτά τα στοιχεία είναι σαφώς πιο χρήσιμα και θα δώσουν τη δυνατότητα σε εμάς, στην Επιτροπή, να κρίνει τις σχετικές προτάσεις του νομοσχεδίου.

Μέχρι να μας δοθούν και να δούμε ότι αντικειμενικά δείχνουν προς μια κατεύθυνση που υποστηρίζει τις θέσεις της Κυβέρνησης, η στάση μας θα συνεχίσει να είναι αυτή που έχετε δει, δηλαδή, αρνητική, εξόχως αρνητική, απέναντι στο τρίτο Κεφάλαιο.

Όπως ανέφερα και χθες, πιστεύω πως σχετικά με τα γραφεία Νομικής Προστασίας Στελεχών, του άρθρου 15, η Κυβέρνηση που έχει τη νομοθετική πρωτοβουλία, πρέπει να δώσει στην επιτροπή, πάλι, αναλυτικά στοιχεία για τα διαπιστωμένα περιστατικά κακοδιοίκησης. Τόσο τα περιστατικά κακής διοίκησης όσο και το ενδεχόμενο κατάχρησης των μηχανισμών των υπό διαμόρφωση γραφείων Νομικής Προστασίας Στελεχών αποτελούν, κατά την άποψή μου, κινδύνους, σημαντικούς κινδύνους, τόσο για την πειθαρχία όσο και για την ομαλή λειτουργία των Ενόπλων Δυνάμεων.

Ως εκ τούτου, είναι απαραίτητο η Κυβέρνηση να προχωρήσει σε αναλυτική παρουσίαση των στοιχείων, βάσει των οποίων κρίνει αναγκαία τη θεσμοθέτηση των γραφείων αυτών, καθώς και τον τρόπο με τον οποίο αυτά θα συμβάλουν στην καταπολέμηση των φαινομένων κακής διοίκησης. Χωρίς να σημαίνει ότι δεν υπάρχουν αυτά τα φαινόμενα, πιστεύω ότι μια θεσμοθετημένη και εμπεριστατωμένη προσέγγιση με βάση τα στοιχεία και τη μορφή των στοιχείων που αναφέρω, θα λύσει πολλά προβλήματα και θα μας κάνει, θα έλεγα, ακόμα και πιο δεκτικούς.

Άνευ πειστικών και αντικειμενικών στοιχείων είναι αδύνατον, ως Νέα Δημοκρατία, να στηρίξουμε μια τόσο παρεμβατική, θα έλεγα, στη λειτουργία των Ενόπλων Δυνάμεων, διάταξη.

Όσον αφορά στις ρυθμίσεις για τα ΕΑΣ, το άρθρο 42, μου δίνεται η ευκαιρία να αναφέρω μερικά πάγια ερωτήματα, που από την αρχή αυτής της Κοινοβουλευτικής Περιόδου είχα θέσει, σχετικά με τη λειτουργία των Ελληνικών Αμυντικών Συστημάτων (ΕΑΣ) και τα έχουμε πολλές φορές διατυπώσει, είτε στον κοινοβουλευτικό έλεγχο είτε σε θέματα που έχουν να κάνουν με το χειρισμό νομοσχεδίου ή ενημερώσεις από την αρμόδια Επιτροπή.

Πρώτον, τι γίνεται με το πολυδιαφημισμένο επιχειρηματικό σχέδιο, το οποίο η Κυβέρνηση είχε συντάξει για τα ΕΑΣ; Έχει προχωρήσει η εκτέλεσή του και ποια τα αποτελέσματα;

Από την εποχή του κ. Ήσυχου, την πρώτη περίοδο, που ήταν αρμόδιος στη θέση τη δική σας, κύριε Υπουργέ, μέχρι και σήμερα, ακούμε για νέο επιχειρηματικό σχέδιο. Επιτέλους, πρέπει να το δούμε. Καταλαβαίνουμε τις δυσκολίες, διότι και εμείς τις έχουμε χειρισθεί, αλλά νομίζω ότι επί μία πενταετία θα μπορούσε, τουλάχιστον, να είχαν διατυπωθεί κάποιες αδρές γραμμές, όσον αφορά στην τεράστια υπόθεση για την Ελληνική Αμυντική Βιομηχανία, που είναι τα Ελληνικά Αμυντικά Συστήματα.

Ένα άλλο ερώτημα είναι, πόσες συμβάσεις με ξένες χώρες ή εταιρείες του εξωτερικού, έχουν υπογράψει τα ΕΑΣ από το 2015, ως σήμερα.

Και για να ευθυμήσουμε λίγο, τι έγινε με εκείνη την διακήρυξη – που ήταν μάλιστα δεδομένη – του κ. Καμμένου, περί της παραγωγής Καλάσνικοφ, στο εργοστάσιο του Αιγίου; Νομίζω Θα ήταν χρήσιμο να μας δώσετε ορισμένα στοιχεία.

Τέλος, μιας και είμαστε στα θέματα της Αμυντικής Βιομηχανίας, περιμένουμε και ελπίζω να γίνει σύντομα την ενημέρωση από τον αρμόδιο Υπουργό στην αρμόδια Επιτροπή.

Συμπερασματικά, το νομοσχέδιο, παρά το γεγονός ότι έχει ορισμένες ρυθμίσεις, που όπως έχουμε πει κατ' επανάληψη – γιατί κάνουμε μια εποικοδομητική αντιπολίτευση – κινούνται προς την σωστή κατεύθυνση, έχει στοιχεία – όπως πολλά νομοσχέδια του Υπουργείου Άμυνας και δεν αφορούν μόνο εσάς, κυρίως στην προηγούμενη περίοδο, αλλά εν πάση περιπτώσει, η παράδοση συνεχίζεται – προχειρότητας, ιδεοληψίας και έναν αποσπασματικό τρόπο σκέψης.

Πιστεύω ότι αυτό, το οποίο προέχει αυτή τη στιγμή, είναι πράγματι η υπόθεση που λέγεται μέριμνα για τα στελέχη, πολιτική μέριμνα για τα στελέχη, να γίνει επιτέλους πραγματικότητα, να υπάρξει πολιτική ηγεσία κοντά στα στελέχη και όχι μέσω μεσαζόντων, όπως είναι οι διάφοροι οι οποίοι υποδύονται, θα έλεγα, τους συνδικαλιστές, οι οποίοι κήδονται για τα συμφέροντα των στελεχών. Τα συμφέροντα των στελεχών τα εκπροσωπούν και νοιάζονται γι’ αυτά η πολιτική και η φυσική τους ηγεσία. Ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστούμε. Τον λόγο έχει η κυρία Βαγιωνάκη.

**ΒΑΓΙΩΝΑΚΗ ΕΥΑΓΓΕΛΙΑ:** Ευχαριστώ, κύριε Πρόεδρε. Θέλω να πω το εξής. Δεν είναι εδώ, βέβαια, ο κ. Γεωργιάδης, αλλά επειδή ακούστηκαν διάφορα, θεωρώ ότι η συγκρότηση, ο πατριωτισμός του Υπουργείου Εθνικής Άμυνας είναι αναμφισβήτητος και γνωστός, άρα δεν χρειάζεται, ούτε έχει ανάγκη κάποιας στήριξης και αντίθετα θεωρώ ότι εκτίθενται αυτοί, οι οποίοι υποστηρίζουν τα αντίθετα.

Όμως επειδή μπήκαν και κάποια θέματα που αφορούν στο ΣΥΡΙΖΑ, θέλω να πω το εξής. Ο ΣΥΡΙΖΑ είναι κόμμα δημοκρατικό. Επομένως, δεν απεμπολεί το δικαίωμά του να έχει άποψη, ούτε να αμφισβητείται ο πατριωτισμός του. Νομίζω ότι αυτά που ειπώθηκαν προηγουμένως, από τη μεριά του κ. Γεωργιάδη, συνδέονται με αυτά που ακούστηκαν στο παρελθόν, ότι ο ΣΥΡΙΖΑ πρέπει να ηττηθεί, όχι μόνο γι' αυτό που είναι, αλλά και γι' αυτό που πιστεύει. Τέτοιες κορόνες αντικομμουνισμού και αντιαριστερισμού, δεν έχουν θέση σε αυτή την αίθουσα.

Όσον αφορά αυτό καθαυτό το νομοσχέδιο. Ακούσαμε, προηγουμένως, στη συζήτηση με τους φορείς, την άποψη της Διεθνούς Αμνηστίας. Θεωρώ ότι αυτά τα οποία ακούσαμε από την Διεθνή Αμνηστία είναι σε κατάφωρη αντίθεση με αυτά, τα οποία υποστηρίζει η Νέα Δημοκρατία. Δηλαδή, η Νέα Δημοκρατία αμφισβητεί την Διεθνή Αμνηστία ή θεωρεί ότι είναι μέρος και προέκταση του ΣΥΡΙΖΑ;

Κατά τη γνώμη μου, τα θέματα, τα οποία μπαίνουν από το νομοσχέδιο και θα σταθώ γενικά, είναι θέματα, τα οποία λύνουν προβλήματα των στελεχών των Ενόπλων Δυνάμεων, τα οποία απασχολούν χρόνια και που περιμέναν πώς θα λυθούν. Αυτό το λέω, γιατί ξέρω, δεν το ξέρουν μόνο οι άλλοι, το τι λέγεται στο χώρο των στελεχών και εμείς συζητάμε και ξέρουμε τις απόψεις που υπάρχουν. Θέλω, επίσης, να πω, ότι κατά τη γνώμη μου το νομοσχέδιο αυτό προχωράει ζητήματα, τα οποία τέθηκαν ήδη από την προηγούμενη φορά, επί το δημοκρατικότερον.

Στο προηγούμενο νομοσχέδιο είχαμε συζητήσει για το θέμα, που το αμφισβήτησε ο κ. Δαβάκης, του συνδικαλισμού στις Ένοπλες Δυνάμεις. Νομίζω ότι σε αυτό το νομοσχέδιο μπαίνει το θέμα, επί το δημοκρατικότερον, δομών, τα οποία, επίσης, αμφισβητούνται από την πλευρά της Νέας Δημοκρατίας και αναφέρομαι στα θέματα της νομικής υποστήριξης.

Κατά τη γνώμη μου, το νομοσχέδιο κινείται σε ορθολογικά πλαίσια. Αυτό ακούστηκε και στη συζήτηση των φορέων. Επαναλαμβάνω ότι λύνει λιμνάζοντα προβλήματα και θα έλεγα ότι λύνει θέματα με μια κοινωνική ευαισθησία. Πιστεύω ότι είναι στη σωστή κατεύθυνση και κάνει ένα βήμα προς τα εμπρός. Πιστεύω, επίσης, ότι θα τύχει της γενικότερης αποδοχής από την ελληνική κοινωνία. Σας ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστούμε πολύ. Τον λόγο έχει ο κ. Δρίτσας.

**ΘΟΔΩΡΗΣ ΔΡΙΤΣΑΣ:** Ευχαριστώ πολύ, κύριε Πρόεδρε. Παίρνω τον λόγο, γιατί αυτό το νομοσχέδιο, που συζητάμε σήμερα, το νομοσχέδιο του Υπουργείου Εθνικής Άμυνας επιχειρεί να επιλύσει πληθώρα ζητημάτων, που χρονίζουν και εκκρεμούν.

Όπως διαβεβαίωσαν, απολύτως αξιόπιστα και ο κ. Υπουργός και ο κ. Αναπληρωτής Υπουργός, απετέλεσαν όλα αυτά τα αντικείμενα θέμα διερεύνησης, διαλόγου επί πολύ μακρό χρονικό διάστημα.

Αυτό, άλλωστε, το γνωρίζουμε όλοι στο Κοινοβούλιο, αλλά το γνωρίζουν και τα στελέχη των Ενόπλων Δυνάμεων και το γνωρίζει και μεγάλος αριθμός των πολιτών. Και με αυτήν την ευθύνη και ο Υπουργός και ο Αναπληρωτής Υπουργός φέρνουν το νομοσχέδιο αυτό στη Βουλή.

Οι Επιτροπές – και η δική μας Επιτροπή, τώρα – έχουν από τη θεσμική τους λειτουργία έναν τελικό νομοπαρασκευαστικό χαρακτήρα, απολύτως δημοκρατικό, απολύτως χρήσιμο και αναγκαίο, για να εμπλουτιστεί το νομοσχέδιο, κάθε νομοσχέδιο, με πρόσθετες ιδέες, με επισημάνσεις, με διόρθωση λαθών, με πληρότητα, ώστε να εισαχθεί στην Ολομέλεια και να λάβει την τελική έγκριση ή την απόρριψη. Αυτή είναι η Δημοκρατία.

Ειδικά, οι Διαρκείς Επιτροπές της Βουλής δεν μπορούν να είναι κανάλια τηλεθέασης. Δεν μπορούν να είναι χώρος προσωπικών επιθέσεων και περαστικών και κέντρο διερχομένων Βουλευτών, οι οποίοι έρχονται, ρίχνουν τη βόμβα τους, διατυπώνουν τον λόγο τους, εκπροσωπώντας εδώ ένα κόμμα, το οποίο δεν είναι στη Βουλή, τον Λαϊκό Ορθόδοξο Συναγερμό και τον κ. Καρατζαφέρη και εν συνεχεία φεύγουν. Αυτό το φαινόμενο το είδαμε για ακόμη μια φορά και εχθές και σήμερα.

Μένω σε τρία ζητήματα. Τα δύο είναι του νομοσχεδίου, το άλλο προέκυψε από τη συζήτηση.

Το άρθρο 15, το Γραφείο Νομικής Προστασίας Στελεχών. Από πού κι ως πού εγκαλείται ο κ. Υπουργός ότι νομοθετεί για ένα παραμάγαζο του ΣΥΡΙΖΑ; Στοιχειώδης ανάγνωση της πρώτης παραγράφου ότι στα Γενικά Επιτελεία των Ενόπλων Δυνάμεων συστήνονται Γραφεία Νομικής Προστασίας Στελεχών, που υπάγονται απευθείας στον οικείο Αρχηγό και στελεχώνονται κ.λπ. κ.λπ.

Από πού και ως πού καταργείται η ιεραρχία; Από πού και ως πού υπονομεύεται το αξιόμαχο των Ενόπλων Δυνάμεων; Επειδή ακριβώς αναγνωρίζεται σε όλα τα στελέχη, όλων των βαθμίδων, η δυνατότητα μέσα από την άσκηση της Διοίκησης να μην αισθάνονται ανυπεράσπιστοι; Και να έχουν ακριβώς την εμπιστοσύνη ότι μπορεί μια διαδικασία νόμιμη να τους δώσει τη δυνατότητα να εξεταστεί ένα τους παράπονο ή μια ένστασή τους ή οτιδήποτε άλλο; Από πού κι ως πού αυτό υπονομεύει το αξιόμαχο ή την ιεραρχία του στρατεύματος;

Και από πού ως πού, αυτό είναι παραμάγαζο του ΣΥΡΙΖΑ, για το οποίο καλείται ο κ. Υπουργός και πρώην Αρχηγός των Ενόπλων Δυνάμεων να απολογηθεί;

Δεύτερον. Αντιρρησίες συνείδησης. Οι αντιρρησίες συνείδησης, κύριε Πρόεδρε και το γνωρίζουμε οι πάντες, δεν είναι λουφαδόροι ούτε είναι αρνητές της πατρίδας ούτε είναι απάτριδες. Είναι μια ιδιότητα συνείδησης.

Αναγνωρίζεται διεθνώς από τον Οργανισμό Ηνωμένων Εθνών, απ' όλα τα διεθνή φόρουμ, απ' όλα τα κράτη, ως μια ξεχωριστή στάση ζωής απέναντι στα ζητήματα της συμμετοχής, της ανάληψης ευθύνης να φέρουν όπλο ή της συμμετοχής στις Ένοπλες Δυνάμεις. Αυτό είναι μια πραγματικότητα, δεκαετίες τώρα. Ούτε αυτό έχει καμία σχέση με το αξιόμαχο των Ενόπλων Δυνάμεων. Από πού κι ως πού;

Και ακριβώς γι' αυτό, η ελληνική Πολιτεία και κάθε Πολιτεία θέλοντας να κατοχυρώσει αυτά τα ιδιαίτερα δικαιώματα των αντιρρησιών συνείδησης λαμβάνει μέτρα, ώστε των όποιων ρυθμίσεων να τυγχάνουν αυτοί που είναι όντως αντιρρησίες συνείδησης και όχι κάποιοι που υποδύονται τους αντιρρησίες συνείδησης. Και αυτό το βελτιώνει και το ενισχύει, σύμφωνα με αποφάσεις του Συμβουλίου της Επικρατείας, σύμφωνα με τη διεθνή συζήτηση και το παρόν νομοσχέδιο.

Βρεθήκαμε μάρτυρες εχθές και σήμερα της συμπεριφοράς του συγκεκριμένου Βουλευτή, Αντιπροέδρου μάλιστα του κόμματος της Αξιωματικής Αντιπολίτευσης, περαστικός για μία ακόμα φορά από την Αίθουσα, να στέκεται απέναντι στον μέχρι πρότινος Αρχηγό των Ενόπλων Δυνάμεων, αναγνωρισμένου κύρους από όλους, νυν πολιτικό προϊστάμενο των Ενόπλων Δυνάμεων και να τον εγκαλεί κουνώντας το δάχτυλο, για το αν διαλύει ή δεν διαλύει τις Ένοπλες Δυνάμεις, γιατί αυτή ήταν η κατηγορία. Αυτό το παιχνίδι δεν μπορεί να γίνει ανεκτό σε κανέναν και δικαίως οι Βουλευτές του ΣΥΡΙΖΑ εξεγέρθηκαν. Σεμνός ο κ. Υπουργός κράτησε χθες πολύ σωστή και άψογη στάση και συμπεριφορά και δεν «τσίμπησε» και τον τιμά η στάση του. Αλλά σήμερα συνεχίστηκε, στο όνομα της διεκδίκησης του δικαιώματος άσκησης πολιτικής κριτικής. Δεν είμαστε μωρά παιδιά. Ξέρουμε τις έννοιες των λέξεων και ξέρουν όλοι και καταλαβαινόμαστε όλοι.

Θα φτάσουμε στο σημείο, κύριε Πρόεδρε, όπως δικαίως και ορθά αποχωρούμε από την Αίθουσα, όταν ομιλούν οι αρνητές της δημοκρατίας, η συγκεκριμένη εγκληματική οργάνωση που υποδύεται το κόμμα, θα φτάσουμε στο σημείο να αποχωρούμε και όταν μιλάει ο κ. Γεωργιάδης. Δεν γίνεται αλλιώς. Δεν μπορεί η τηλεοπτική δημοκρατία να μεταφέρεται μέσα στο Κοινοβούλιο και να διεκδικεί αξιοπιστία πολιτικού λόγου – δεν γίνεται – και μάλιστα στη νομοπαρασκευή ενός νομοσχεδίου, που θα γίνει νόμος του Κράτους αύριο.

Από αυτή την άποψη, εάν συνεχιστεί αυτή η κατάσταση, φοβάμαι ότι υπερβαίνει τα καθήκοντά σας, κύριε Πρόεδρε και θα πρέπει να τεθεί κεντρικά στο Προεδρείο του Σώματος. Είναι σοβαρό το ζήτημα. Δεν είναι ζήτημα δικαιωμάτων των Βουλευτών. Είναι κλασική επιλογή δυναμιτισμού της κοινοβουλευτικής διαδικασίας. Περί αυτού πρόκειται. Δεν μίλησαν άλλοι Βουλευτές της Νέας Δημοκρατίας, όπως ο κ. Κικίλιας; Έθεσαν παρόμοια ζητήματα; Είπε κανείς τίποτα;

Προέκυψε όντως ένα ζήτημα που έχει προκύψει χρόνια τώρα, με το συνδικαλισμό στις Ένοπλες Δυνάμεις. Η συζήτηση είναι μακρά, έχει προϊστορία, εμείς ναι, ως πολιτικός χώρος από την εποχή που ήμασταν στην αντιπολίτευση υποστηρίζουμε ότι αυτή η διαδικασία σε καλό θα βγει στις Ένοπλες Δυνάμεις, αλλά φυσικά στην Ελλάδα της κρίσης και στην Ελλάδα της παρακμής του πολιτικού συστήματος, προφανώς επηρεάζονται οι πάντες. Αυτοί που πρωτοστάτησαν, για να συγκροτηθεί συνδικαλιστική ένωση και συνδικαλιστικές ενώσεις, θεωρήθηκαν ότι πρέπει κάποιοι να τους υπερκεράσουν και να κάνουν άλλη διαδικασία. Μέσα από τις νομικές δολιχοδρομίες έχουν δικαιωθεί. Αυτό σημαίνει ότι πρέπει να διχαστούν συνδικαλιστικά τα στελέχη των Ενόπλων Δυνάμεων; Όχι. Οφείλουμε όλοι να συμβάλλουμε και να βρούμε τρόπο. Έχει δυσκολίες το πράγμα, αλλά πρέπει πρωταρχικά να δεχτούμε ότι όλοι πρέπει να έχουν δικαίωμα να εκφράζονται.

Από αυτή την άποψη δηλώνω προσωπικά – αύριο μεθαύριο θα το δούμε και στην Ολομέλεια – η τροπολογία που έχει καταθέσει ήδη το Κομμουνιστικό Κόμμα Ελλάδος κινείται σε θετική κατεύθυνση και πρέπει όλες οι πολιτικές πτέρυγες να τη δουν σοβαρά και όχι με το ποιος είναι δικός μας, ποιος είναι των άλλων. Ο συνδικαλισμό στις Ένοπλες Δυνάμεις μπορεί να δώσει θετικές διεξόδους και δημοκρατικές λειτουργίες και να είναι και ενωτικός και πρέπει η Βουλή να μείνει σε ανοιχτό διάδρομο, για να εξασφαλιστεί η ενωτική διαδικασία.

Ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Αποστολάκης.

**ΕΥΑΓΓΕΛΟΣ ΑΠΟΣΤΟΛΑΚΗΣ (Υπουργός Εθνικής Άμυνας):** Κύριε Πρόεδρε, κυρίες και κύριοι βουλευτές, μετά την πρώτη συνεδρίαση της Επιτροπής και τη σημερινή ακρόαση των φορέων νομίζω ότι καταρχάς, το κύριο συμπέρασμα που έχει εξαχθεί για το νομοσχέδιο είναι ότι κινείται προς τη σωστή κατεύθυνση και περιέχει διατάξεις, των οποίων ο αντίκτυπος είναι ήδη θετικός. Φυσικά οι προτάσεις που υποβάλλονται έχουν πάντα ενδιαφέρον και είμαι σίγουρος ότι γίνονται με πραγματικό σκοπό την βελτίωση των όρων εργασίας και ζωής των στελεχών των Ενόπλων Δυνάμεων. Είμαστε εδώ, για να τις ακούσουμε, να τις συζητάμε, να τις βελτιώνουμε και να τις ενσωματώσουμε στη νομοθεσία, όσες είναι παραγωγικές.

Σχετικά με τα όσα ακούστηκαν σε αυτή την αίθουσα κατά την χθεσινή συνεδρίαση, η οποία με την εξαίρεση του ύφους με το οποίο μου απευθύνθηκε ο συγκεκριμένος βουλευτής, ήταν εξαιρετικά χρήσιμη και εποικοδομητική.

Θα ήθελα να μείνω στα κύρια θέματα, που επισημάνθηκαν και να κάνω κάποιες διασαφηνίσεις. Σχετικά με τα γραφεία νομικής υποστήριξης στελεχών, επειδή προκύπτει και πρόκειται για ένα θέμα που προσφέρετε από ότι βλέπω για παρερμηνείες, ειδικά αν κάποιος δεν διάκειται καλόπιστος έναντι του Υπουργείου και των Γενικών Επιτελείων, σας διαβεβαιώνω ότι ουδείς επιδιώκει την παράκαμψη της στρατιωτικής ιεραρχίας. Για τον λόγο αυτό, άλλωστε, τα γραφεία αυτά είναι αρμόδια, για να ενημερώνουν τα πολυάριθμα στελέχη των Ενόπλων Δυνάμεων, σχετικά με το τι προβλέπει ο νόμος και οι διαταγές της υπηρεσίας, ώστε τα ίδια τα στελέχη να γνωρίζουν καλύτερα τα δικαιώματά τους, να μην υποθέτουν πράγματα που δεν ισχύουν και οι ενέργειες που κάνουν να μην πέφτουν στο κενό, λόγω άγνοιας ή έλλειψη ενημέρωσης.

Ας μην ξεχνάμε, άλλωστε, ότι η τήρηση της πειθαρχίας και η ιεραρχική αναφορά των θεμάτων που απασχολούν, είναι ο πρώτος και ο κύριος κανόνας που γνωρίζει ο κάθε στρατιωτικός και φυσικά δεν πρόκειται να δίνεται οποιαδήποτε οδηγία, για παραβίαση ή τη παράκαμψή του. Δεν γίνεται καμία παράκαμψη της ιεραρχίας. Τυχόν δε περιπτώσεις κακοδιοίκησης που διαπιστώνονται, κάτι που πράγματι δεν είναι συχνό στις Ένοπλες Δυνάμεις, φαντάζομαι ότι ουδείς διαφωνεί ότι πρέπει να εντοπίζονται το συντομότερο δυνατόν και τα προβλήματα που δημιουργούν να επιλύονται άμεσα και χωρίς γραφειοκρατικές διαδικασίες.

Ως προς την εξίσωση της θητείας των αντιρρησιών συνείδησης με την ένοπλη στρατιωτική υποχρέωση, πρόκειται, όπως γνωρίζετε, για βήμα εναρμόνισης της εθνικής νομοθεσίας με το γενικότερο πλαίσιο εφαρμογής της Ευρωπαϊκής Συνθήκης για τα Δικαιώματα του Ανθρώπου. Οφείλουμε σε αυτά τα θέματα ως Ένοπλες Δυνάμεις να μην κάνουμε ούτε εκπτώσεις ούτε να υποκρινόμαστε ότι δεν γνωρίζουμε το νομικό πλαίσιο που μας αφορά. Δεν μπορούμε να το παρακάμπτουμε, αν θέλουμε να λέμε ότι έχουμε δημοκρατία.

Ως προς την κατάργηση της διάταξης που προβλέπει τη συμμετοχή εκπροσώπων της Ομοσπονδίας στα Συμβούλια που αποφασίζουν τις μεταθέσεις των στρατιωτικών, πρέπει να υπενθυμίσω ότι τα κριτήρια που λαμβάνουν υπόψιν τους τα Συμβούλια αυτά, περιλαμβάνουν ενδεικτικά στοιχεία που αφορούν στην εκτίμηση της μαχητικής ικανότητας του Στρατού, τη δομή και τη διάρθρωση, τις παρούσες και μελλοντικές τους υπηρεσιακές ανάγκες, τα περιεχόμενα των ατομικών φακέλων των στελεχών, δηλαδή, προσωπικά δεδομένα υγείας, δικαστικές αποφάσεις, πειθαρχικές ποινές, οικογενειακά θέματα και περιουσιακά στοιχεία κ.α.. Επομένως, οι εκπρόσωποι της ΠΟΜΕΝΣ, ανεξαρτήτως του βαθμού και της θέσης τους συμμετέχουν σαν παρατηρητές και λαμβάνουν γνώση του συνόλου των θεμάτων που τίθενται υπόψιν των Συμβουλίων μεταθέσεων, κάτι που γεννά τα εξής σοβαρά πραγματικά και νομικά ζητήματα.

Πρώτον, είναι καταρχήν θεσμικά και υπηρεσιακά απαράδεκτο οι συνεδριάσεις των Συμβουλίων να γίνονται υπό τον έλεγχο προσώπων ασχέτων με τη λειτουργία, το αντικείμενο ή και τον σκοπό τους. Ο ρόλος των συνδικαλιστικών οργανώσεων δεν είναι η συμμετοχή στη διαδικασία λήψης αποφάσεων της διοίκησης, ούτε η επιτήρησή της είναι να είναι παραγωγικός. Επίσης, τα μέλη των συμβουλίων, τα οποία έχουν το βάρος και την ευθύνη της γνώμης τους, πρέπει να έχουν και την ελευθερία να εκφράζουν ελεύθερα τις απόψεις τους, προκειμένου οι κρίσεις που γίνονται να είναι νομικά και ουσιαστικά δίκαιες, χωρίς το υπονοούμενο ενδεχόμενο της δημοσιοποίησής τους.

Τα εχέγγυα μεροληψίας ως προς την επιλογή τους είναι καθορισμένα με τον νόμο, ενώ ουδεμία σχετική εγγύηση υπάρχει για την επάρκεια, το γνωσιακό υπόβαθρο ή την αντικειμενικότητα των παρατηρητών.

Δεύτερον, οι παρατηρητές λαμβάνουν γνώση διαβαθμισμένων πληροφοριών, που αφορούν στη δομή, τη διάρθρωση και τη στελέχωση του Στρατού. Με τον τρόπο αυτό παραβιάζεται ο βασικός κανόνας τήρησης του στρατιωτικού απορρήτου. Δηλαδή, της αποκάλυψης πληροφοριών, μόνο όταν υπάρχει υπηρεσιακή ανάγκη γνώσης.

Τρίτον, οι παρατηρητές λαμβάνουν γνώση προσωπικών δεδομένων των στελεχών, χωρίς να διαφαίνεται η ύπαρξη οποιασδήποτε εύλογης αιτίας ή νόμιμου σκοπού. Σημειώνεται ότι οι Αξιωματικοί των οποίων τα δεδομένα λαμβάνει γνώση ο εκπρόσωπος της ΠΟΜΕΝΣ, είναι αμφίβολο αν είναι μέλη, ούτε φυσικά αν συναινούν.

Για τους λόγους αυτούς η συμμετοχή των εκπροσώπων της ΠΟΜΕΝΣ στα συμβούλια μεταθέσεων πρέπει να καταργηθεί, διατηρώντας έτσι τόσο το κύρος των Ενόπλων Δυνάμεων, όσο και τη δυνατότητα της Ομοσπονδίας να επικεντρωθεί στην πραγματική της αποστολή. Αυτά είχα να πω, τα υπόλοιπα μπορούμε να τα συζητήσουμε και στην Ολομέλεια. Σας ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Ρήγας.

**ΠΑΝΑΓΙΩΤΗΣ ΡΗΓΑΣ (Αναπληρωτής Υπουργός Εθνικής Άμυνας):** Κυρίες και κύριοι Βουλευτές, εγώ κάθισα με στωικότητα και άκουσα όλους και όλες. Χθες πάλι είχαμε ένα επικοινωνιακό σόου, το οποίο δεν μας τιμά μέσα στη Βουλή και σήμερα πάλι ένα αντίστοιχο – εγώ έτσι το κρίνω – αλλά εν πάση περιπτώσει, ακόμα και να είναι κατά τη γνώμη του κ. βουλευτή ο τρόπος που μπορεί να αντιπαρατεθεί, έφυγε από την αίθουσα και τις δύο φορές. Δεν κάθεται να ακούσει κανέναν, άρα το δικαίωμα του λόγου, της απάντησης και της δημοκρατίας σε αυτή την αίθουσα παραβιάζεται.

Δεύτερο θέμα. Εγώ παρακολούθησα όλη τη διαδικασία των φορέων και η εικόνα η οποία διαμορφώνεται και αυτό το οποίο έρχεται απ' όλους τους ενδιαφερόμενους, δηλαδή, το σύνολο του σώματος των ελληνικών Ενόπλων Δυνάμεων και ταυτόχρονα το πόσοι συμμετείχαν στη διαβούλευση, όλοι είχαν να πουν ότι είναι θετικό το νομοσχέδιο. Όταν γίνεται μια διαβούλευση, όταν γίνεται μια συζήτηση και όταν εδώ κάνουμε και νομοπαρασκευαστικά, για να ολοκληρώσουμε αυτή τη διαδικασία, είμαστε αυτοί, οι οποίοι ακούμε και έχουμε τη διάθεση να βελτιώσουμε πολλά πράγματα απ' αυτά, τα οποία έρχονται ως νομοσχέδιο.

Ένα νομοσχέδιο, το οποίο δουλεύτηκε εδώ και πάρα πολύ καιρό και οφείλω να ευχαριστήσω δημόσια όλους τους συνεργάτες που είναι παρόντες εδώ, τα δύο νομικά γραφεία του Υπουργείου, γιατί έκαναν εξαιρετική δουλειά. Έχουν γνώση όλων αυτών των οποίων συμβαίνουν, πολυπλοκότητα προβλημάτων, πράγματα τα οποία δεν είχαμε την ευθύνη. Διαφορετικές ταχύτητες, διαφορετικά νομοθετικά πλαίσια, διαφορετικές εξελίξεις.

Ένα στοιχείο θα σας πω. Η τάξη του 1991, αυτή που αποφοίτησε το 1993 ΣΑΣΥ, ενώ υπήρχε από τον νόμο 2439, όπου όλοι ολοκλήρωναν και έφθαναν μέχρι Συνταγματάρχες, το 1991 με τον ν. 3883/2010, ο κ. Βενιζέλος το κατήργησε. Το ίδιο είχε γίνει και με τους Εθελοντές Μακράς Διάρκειας, το ίδιο έχει γίνει με τους εθελοντές και με τις εθελόντριες, μια κατάσταση η οποία διαμορφώνει πολύπλοκο πεδίο, δυσκίνητο και δυσαρμονίες εντός των Ελληνικών Ενόπλων Δυνάμεων. Αυτό, λοιπόν, με ό,τι είναι δυνατόν, γιατί δεν μπορούν να επιλυθούν όλα, όταν για παράδειγμα σε μια νύχτα εθελοντές - εθελόντριες φτάνουν με απόφαση, εγώ δεν λέω αν είναι σωστό ή λάθος, ούτε θα υπονοήσω κάτι, φτάνουν μέχρι Συνταγματάρχες. Αυτή η όλη ιστορία έχει πρόβλημα.

Άρα προσπαθούμε να διαμορφώσουμε ένα τοπίο, το οποίο να έχει μια αντικειμενικότητα, να είναι πραγματικό και, ταυτόχρονα, αυτοί οι άνθρωποι που είναι σκληρά εργαζόμενοι, αλλά και υπερασπίζονται την ακεραιότητα της χώρας και είναι το βασικό κλειδί και στήριγμα των Ελληνικών Ενόπλων Δυνάμεων, να μπορούν να έχουν συντάξιμα χρόνια, να έχουν το δικαίωμα σε αξιοπρεπή διαβίωση μετά την αποχώρησή τους και όχι να βρίσκονται με τεράστιες εκκρεμότητες, όπως ο Αξιωματικός το πρωί από μια περιφερειακή ένωση ορθά έβαλε το θέμα ότι φεύγει και δεν θα έχει τα πλήρη συντάξιμα χρόνια.

Δεύτερον, σε ό,τι αφορά σημεία του νομοσχεδίου, δεν έχετε διαβάσει και το δυστύχημα είναι αυτό. Καταλαβαίνω να υπάρχει και μια πολιτική αντιπαράθεση και μια εμμονή, γιατί είναι δεδομένο ότι υπάρχει και εμμονή ιδεολογική. Από την άλλη πλευρά, το να σφετερίζομαι το χώρο των Ενόπλων Δυνάμεων – πράγμα μακριά από μένα και από εμάς – όταν δεν έχεις διαβάσει το νομοσχέδιο και δεν έχεις καταλάβει τι συμβαίνει, το λέμε, για να το λέμε. Για παράδειγμα, για τους ανθρώπους που είχαν πολεμήσει στην Κύπρο, ρώτησε ο κ. Κικίλιας πώς θα τους καταλαβαίνει το νοσοκομείο. Κύριε Κικίλια, είναι δικαιούχοι και από τη στιγμή που θα είναι δικαιούχοι, δεν χρειάζεται να τους ψάχνεις να τους βρεις. Θα δοθεί η δυνατότητα και θα αποκτήσουν αυτό που λέμε δικαιούχους, άρα γνωρίζουν όλοι.

Τρίτον, όσον αφορά στην ιατρική ειδικότητα είπε ο κ. Κικίλας, το νομοσχέδιο έλεγε ότι όλοι όσοι θέλουν να πάρουν ιατρική ειδικότητα, παίρνουν την αναβολή. Δεν τους κόβεται η αναβολή στο 33ο έτος της ηλικίας τους, επειδή δεν έχουν ολοκληρώσει την ειδικότητα, αλλά δεν βγαίνει η ειδικότητα. Ξέρετε ότι οι ειδικότητες στα παιδιά που τελειώνουν ιατρική δεν είναι ακριβώς 6 ή 7 χρόνια που είναι, γιατί υπάρχουν τα κενά που δημιουργούνται μέχρι να βρουν αντίστοιχο μέρος στα μέρη που ορίζεται η ειδικότητα και να βρουν να το κάνουν σε νοσοκομείο. Τι λέμε εμείς; Ξεκινάμε την ειδικότητα – δεν μετράμε, αν φτάνει – και μόλις φτάσουν εκεί που τελειώνει, επιστρέφουν να υπηρετήσουν την πατρίδα, ανεξάρτητα αν έχουν άλλο ένα χρόνο ή δύο. Αυτό, για το νομοσχέδιο.

Τέταρτον, στο νομοσχέδιο λέει για την πληροφορική στην Αεροπορία και γιατί δεν γίνεται στα άλλα Σώματα. Ενημερωθείτε ότι στα άλλα Όπλα υπάρχει το Σώμα της Πληροφορικής, άρα είναι δεδομένο και το έχουμε στημένο. Δεν υπάρχει στην Αεροπορία και για αυτό έρχεται αυτή η διάταξη να αξιοποιήσει και τους ανθρώπους που έχουν αυτή την ειδικότητα, τόσο απλά.

Όσον αφορά στη θητεία, ζητήσατε ορισμένα στοιχεία, κύριε Δαβάκη και θα σας δώσω, αν χρειαστεί, στοιχεία αναλυτικά, γιατί δεν θα ήθελα δημόσια να τα πω αυτά τα στοιχεία, που δείχνουν αυτό, για το οποίο θέλατε να ενημερωθείτε. Όσον αφορά στην θητεία για τους αντιρρησίες, που γίνεται πολλή συζήτηση, τι είπε ο κ. Γεωργιάδης; Χθες έκανε το λάθος και μπέρδεψε τις επιτροπές. Η μία είναι η υγειονομική επιτροπή – άρα καμία σχέση με τις επιτροπές – που δίνει το δικαίωμα για αντιρρησία ή όχι. Άρα οι επιτροπές των αντιρρησιών συνείδησης, επειδή πολλή σπέκουλα έγινε ποιοι συμμετέχουν και γιατί και αν είναι επιστήμονες, εγώ, λοιπόν, που είμαι επιστήμονας, με αυτά τα πτυχία που έχω, ο κ. Αποστολάκης που είναι επιστήμονας και όλοι στρατιωτικοί που είναι επιστήμονες, δεν διακατέχομαι από τη γνώση του να μπορώ να κρίνω ορισμένα πράγματα. Δεν τα κάνουμε όλοι όλα.

Υπάρχουν, λοιπόν, επιστήμονες οι οποίοι μπορούν να εξακριβώσουν, έμπειροι, με τη γνώση να κάνουν αυτό και δεν είναι απλό πράγμα να διαπιστώσεις ποιος είναι αντιρρησίας συνείδησης και να το εκλάβεις. Θέλει και ψυχολογία, θέλει πάρα πολλά πράγματα και να είναι και με αποδείξεις αυτό το αποτέλεσμα και να μη γίνονται και παρανοήσεις και χωρίς τη γνώση του επιστημονικού αντικειμένου να καταλήγεις. Αυτό λέμε.

Άρα, λοιπόν, είναι σωστό. Εναρμονιζόμαστε στη σύγχρονη εποχή, στη σύγχρονη επιστημονικότητα, στη σύγχρονη αντίληψη, το πώς θέλουμε με δίκαιο τρόπο, ούτε αδικίες να γίνονται ούτε υπερβολές. Δεύτερο σημείο, αντιρρησίας συνείδησης. Κάνουμε όλους αντιρρησίες. Κάνετε ένα λάθος, όταν η θητεία είναι παραπάνω από την πραγματική τη λέμε εναλλακτική θητεία. Τι σημαίνει εναλλακτική θητεία; Δεν θέλει να κάνει αυτό το πράγμα για τους δικούς του λόγους, που έχει αυτό το δικαίωμα, του δίνουμε το δικαίωμα να υπηρετήσει την πατρίδα με άλλο τρόπο. Γιατί πρέπει να είναι παραπάνω η θητεία, συνταγματικά δηλαδή γιατί πρέπει να έχει τιμωρητική αντίληψη; Τι αντίληψη είναι αυτή στο πλαίσιο της Δημοκρατίας μιας χώρας; Αυτό κάνουμε, δεν μειώνουμε λοιπόν καμία θητεία για κανένα λόγο. Αλλά για ένα πολύ βασικό λόγο στοιχειωδώς να έχουν όλοι ίσα δικαιώματα, με βάσει αυτά που τους δίνει ο νόμος. Δεν είναι μόνο η εναρμόνιση, γιατί δεν μπορούμε να επικαλούμαστε τους θεσμούς της Ευρωπαϊκής Ένωσης a la carte ή τα συμβουλευτικά όργανα της Ευρώπης a la carte. Πρέπει να τα επικαλούμαστε και όταν μας καταγγέλλουν ή μας προσάπτουν ποινές και γινόμαστε διεθνώς ρεζίλι. Και αυτά ισχύουν σε όλο τον κόσμο ακόμα και στον αμερικάνικο στρατό.

Κυρίες και κύριοι συνάδελφοι, λούφα και παραλλαγή για κάποιους. Όταν τα στοιχεία δείχνουν ότι δεν συμβαίνει αυτό και μάλιστα, με τα μέτρα που υπήρχαν αυτό βελτιώνεται, γιατί είχαμε ανυπότακτους ανθρώπους, λόγω της κρίσης που θέλουν να υπηρετήσουν την πατρίδα, αλλά, βρέθηκαν σε αυτή την κατάσταση, έχουν οι οικογένειές τους ταλαιπωρηθεί και οικονομικά – είναι τεράστιο το πρόβλημα να πληρώνεις 6χίλιαρα – και μάλιστα, δημιουργώντας μια άλλη αντίληψη, όταν υπάρχει τεράστια δυσκολία όπως σας εξήγησα, λόγω των προηγούμενων χρόνων. Άρα, τι κάνουμε για να επιλύσουμε αυτό το θέμα; Δίνουμε το δικαίωμα μέχρι το 2020 αυτοί που θέλουν να έρθουν να υπηρετήσουν, να εκπληρώσουν τις στρατιωτικές τους υποχρεώσεις και ταυτόχρονα, να απαλλαγούν από όλες αυτές τις διοικητικές ή οικονομικές ποινές.

Νομικά γραφεία υποστήριξης. Εξήγησε ο Υπουργός αναλυτικά, είναι ανάγκη θα μου επιτρέψετε και πάλι να μην πω πράγματα, τα οποία δεν λέγονται δημόσια, γιατί ξέρετε η κακοδιοίκηση έχει να κάνει στο όνομα πολλές φορές και δεν μιλάω για την ιεραρχία, γιατί η ιεραρχία είναι σωστή και η πειθαρχία επίσης. Η πειθαρχία δεν είναι μόνο στις Ένοπλες Δυνάμεις είναι παντού, αν θέλουμε να έχουμε μια κοινωνία η οποία απαντάει και στη κρίση και αλλάζει τα δεδομένα, πρέπει να είναι ο συνετός πολίτης πειθαρχημένος και δυστυχώς, μιλάω από το χώρο του εκπαιδευτικού πια και πειθαρχημένοι είμαστε, αλλά ότι βλέπεις σε όλη την κοινωνία, ότι εικόνα έχεις, την έχεις σε όλους τους χώρους, δεν είναι a la carte, δεν είναι αυτό που λέμε ο Στρατός, η Δικαιοσύνη, οι γιατροί, δεν συμβαίνει τίποτα μέσα εκεί. Σε όλους τους χώρους θα υπάρχουν αντίστοιχα – γιατί είναι μέρος της κοινωνίας – προβλήματα και αντίστοιχες αδυναμίες και ενδεχομένως και προβλήματα.

Άρα, λοιπόν, λέω ότι υπάρχουν και θέματα που η κακοδιοίκηση γίνεται με τον εξής τρόπο, όταν διαπιστώνεις ή διαπιστώνονται οικονομικές ατασθαλίες ή προβλήματα λειτουργίας, τα οποία καλύπτονται και μέχρι να φτάσω στην διερεύνηση όπου θα έχουν και το πειθαρχικό και το ποινικό, γίνεται ο διωγμός του ανθρώπου, ο οποίος τήρησε ή τηρεί τον νόμο του Αξιωματικού, του αντίστοιχου που τηρεί τον νόμο και έχουμε τέτοια παραδείγματα. Λίγα, αλλά υπάρχουν. Άρα, αυτό είναι ένα ακραίο παράδειγμα, αλλά πραγματικό, όπως και πολλά άλλα, όπως εξήγησε ο Υπουργός που χρειάζονται και είναι κάτω από τα Επιτελεία. Ούτε παραδιοίκηση, γιατί άκουσα διάφορα.

Μπορεί να λέμε ό,τι θέλουμε, αλλά είναι δεδομένο αυτό, το οποίο εξηγήσαμε. Εμείς θα είμαστε ή δεν θα είμαστε, ενδεχομένως θα δοθεί και σε εσάς ευκαιρία κάποια στιγμή να είστε στην κυβέρνηση, αλλά αυτό δεν έχει να κάνει με το ποια πολιτική δύναμη είναι. Έχει να κάνει με την στήριξη σε αυτό το στοιχείο που σας λέω. Έχετε χάσει σε αυτή την περίοδο οτιδήποτε θετικό και βεβαίως, στο πλήθος των Αξιωματικών των Ενόπλων Δυνάμεων, στις οικογένειές τους, οι λύσεις που δίνονται στηρίζουν σε αυτή την κρίση, τη μέριμνα για το σύνολο του προσωπικού.

Σχετικά με το αμετάθετο, εγώ θα πω ότι είναι δύσκολο. Κάποιοι βγαίνουν από την άλλη μεριά και λένε ορισμένα πράγματα, χωρίς να λαμβάνουν υπ' όψιν αυτό. Είναι πολύ δύσκολο το αμετάθετο, γιατί όταν έχεις δομή των Ενόπλων Δυνάμεων με συγκεκριμένο τρόπο, με την ιδιαιτερότητα που έχει, δεν μπορείς να το εξασφαλίσεις αυτό. Μακάρι να γινόταν, λαμβάνεις όμως υπόψη για όλους και με τα αντίστοιχα προβλήματα τα οποία έχουν, το πώς θα τους κατανείμεις.

Σας καλώ να σκεφτείτε ότι λύνονται προβλήματα και με χαρά. Δυστυχώς, τη χαρά αυτή δεν θα την στερήσετε από το Σώμα των Ελληνικών Ενόπλων Δυνάμεων. Με χαρά έχουν δεχθεί όλες τις ρυθμίσεις, αυτές που υπάρχουν, γιατί λύνουν προβλήματα χρόνων. Δεν είχαμε κανένα τρόπο ειδικά για ορισμένα, αλλά σκύψαμε μαζί με τον Υπουργό, μαζί με τα Επιτελεία, για να λύσουμε αυτά τα προβλήματα. Αύριο θα υπάρξουν οι νομοτεχνικές βελτιώσεις, καταρχήν, τις οποίες θα επανελέγξουμε σήμερα το βράδυ, για τυχόν λάθη και ταυτόχρονα, η αποδοχή από τη μεριά μας, ενδεχομένως, ορισμένων όπως είναι η ολοκλήρωση του συντάξιμου για τους Αξιωματικούς, οι οποίοι δεν μπορούν ή δεν ολοκληρώνουν και είναι αναγκαίο να έχουν μια αξιοπρεπή σύνταξη, μετά από τόσα χρόνια, που υπηρετούν τις Ένοπλες Δυνάμεις.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Γεωργιάδης.

**ΣΠΥΡΙΔΩΝ ΑΔΩΝΙΣ ΓΕΩΡΓΙΑΔΗΣ:** Καταρχάς, κύριε Δρίτσα, είναι εξαιρετικά λυπηρό να μη γνωρίζετε ότι από το έτος 2012 είμαι εκλεγμένος Βουλευτής της Νέας Δημοκρατίας. Το να με ονοματίζετε ως εκπρόσωπο του ΛΑΟΣ, δεν προσβάλλει προφανώς εμένα. Προσβάλλει τους χιλιάδες των ψηφοφόρων μου, που με ψήφισαν ως νεοδημοκράτη. Θα ήταν σαν να σας έλεγα – και αρχίστε να μετράτε – ότι η κυρία Τζάκρη, ο κ. Κουρουμπλής, η κυρία Ξενογιαννακοπούλου, ο κ. Μωραΐτης, ο κ. Κοτσακάς, ο κ. Τζουμάκας, ο κ. Ραγκούσης και μην πω άλλα 100 ονόματα, είναι εκπρόσωποι του ΠΑΣΟΚ. Φαντάζομαι ότι δέχεστε ότι δεν είναι. Άρα, να σταματήσει αυτή η πλάκα.

Ως προς την ουσία του θέματος, δεν κατάλαβα την απειλή σας. Θα αποχωρείτε, όταν παίρνω τον λόγο; Τι είναι αυτό; Παιδιά του Δημοτικού είμαστε; Αποχωρήστε. Απειλή προς εμένα είναι αυτό; Απειλή προς τους ψηφοφόρους σας είναι, που σας ψήφισαν, για να είστε εδώ και να απαντάτε και να με αντιμετωπίζετε.

Ως προς το τρίτο που άκουσα και ακόμα καλύτερο ότι θα ζητήσετε να ληφθούν πειθαρχικά μέτρα από τη Βουλή εναντίον μου, δεν το ήξερα ότι πριν λάβω τον λόγο και πω αυτά που θέλω ως Βουλευτής, θα ζητώ την άδεια του ΣΥΡΙΖΑ. Δεν το γνώριζα, κύριε Δρίτσα, ότι έτσι λέει το Σύνταγμα και ο Κανονισμός της Βουλής, αλλά σας προκαλώ να κάνετε μια πρόταση και να εξηγήσετε, τι από αυτά που είπα προηγουμένως εμπίπτει στον Κανονισμό της Βουλής και προτίθεστε για αυτό να με φιμώσετε. Πολύ ευχαρίστως.

Ο κ. Υπουργός είπε προηγουμένως στην καταληκτική του ομιλία, ότι όπως σε όλους τους χώρους, έτσι συμβαίνει και στις Ένοπλες Δυνάμεις. Λυπούμαι, αλλά δεν έχετε διαβάσει το Σύνταγμα.

Το Σύνταγμα της Ελλάδος ξεχωρίζει τις Ένοπλες Δυνάμεις από όλους τους άλλους χώρους και αυτό ακριβώς είναι το πρόβλημα. Ο λόγος που το Σύνταγμα, κύριε Ρήγα, ξεχωρίζει τις Ένοπλες Δυνάμεις από όλους τους άλλους χώρους είναι ο λόγος για τον οποίο αυτό που κάνετε είναι πάρα πολύ επικίνδυνο. Ξαναλέω, για να μην ανησυχούν τα στελέχη των Ενόπλων Δυνάμεων, θα το καταργήσουμε και μέχρι τον Οκτώβριο να μείνετε, λίγοι μόνο μήνες έμειναν. Οπότε, να μην υπάρχει καμία ανησυχία.

Βεβαίως, να παρατηρήσω ότι έσπευσε το σύνολο του ΣΥΡΙΖΑ να υπερασπιστεί επί προσωπικού τον κ. Αποστολάκη, ακόμα και με απειλές περί φιμώσεώς μου, ενώ ο κ. Αποστολάκης δεν είπε κουβέντα και μόλις τώρα αποχώρησε. Δεν ήμουν αλλού, στη Βουλή ήμουν, κύριε Δρίτσα, για να σταματήσει και η ιστορία με τα τηλεοπτικά στούντιο.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Ρήγας.

**ΠΑΝΑΓΙΩΤΗΣ ΡΗΓΑΣ (Αναπληρωτής Υπουργός Εθνικής Άμυνας):** Κύριε Γεωργιάδη, το Σύνταγμα το γνωρίζω πολύ καλά, όπως φαντάζομαι κι εσείς. Εγώ αυτό που λέω είναι ότι ανεξάρτητα του τι είναι ο κάθε χώρος είτε είναι η Δικαιοσύνη είτε είναι η Βουλή, οι βουλευτές είτε η Εκπαίδευση είτε γιατροί, αυτό δεν αναιρεί ότι όλοι αυτοί οι χώροι είναι μέρος της ίδιας κοινωνίας, άρα τα όποια προβλήματα, μεγάλου ή μικρότερου μεγέθους, αντιστοιχούν και εκεί. Δεν είναι σε γυάλα, δεν είναι σε ένα κλουβί, αυτό είπα. Άρα, λοιπόν, θα παρακαλέσω, τουλάχιστον όταν μιλάμε οι δυο μας, να είμαστε ακριβείς σε αυτά που λέω και εγώ δεν σας παρερμηνεύω ποτέ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Δρίτσας.

**ΘΟΔΩΡΗΣ ΔΡΙΤΣΑΣ:** Κύριε Πρόεδρε, μία φράση μόνο. Νομίζω ότι όλοι καταλαβαίνουμε τους πολιτικούς όρους. Αυτό που θέλω να επισημάνω, για μια ακόμη φορά, γιατί αυτό είναι το κρίσιμο και το σοβαρό, όταν ο μέχρι πρότινος αρχηγός των Ενόπλων Δυνάμεων της χώρας και νυν πολιτικός προϊστάμενος – που δεν είναι για λίγους μήνες Υπουργός, τι θέλατε και αναλάβατε – είναι μια θέση ευθύνης μέσα σε συγκεκριμένες συνθήκες και για συγκεκριμένους λόγους, που αφορούν όλους μας.

Σε αυτή, λοιπόν, τη στάση, που επιχειρείται να υποβαθμιστεί, έχουμε συμπεριφορά με θεατρινισμό, με αγένεια, με δραματοποίηση, που τι λέει στον αρχηγό των Ενόπλων Δυνάμεων και πολιτικό προϊστάμενο των Ενόπλων Δυνάμεων; Ότι παίζει το παιχνίδι του ΣΥΡΙΖΑ, που θέλει να διαλύσει τις Ένοπλες Δυνάμεις, γιατί είναι αντιμιλιταριστής. Τα είπαν αυτά, αυτό ειπώθηκε. Εάν αυτό δεν είναι υπονομευτικό της θεσμικής λειτουργίας, της ενότητας της κοινωνίας και της λειτουργίας της Δημοκρατίας, τότε τι είναι υπονομευτικό; Είχα σοβαρότατη ευθύνη να θέσω ζήτημα κοινοβουλευτικής λειτουργίας, υπερασπιζόμενος τη Δημοκρατία.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Νομίζω απαντήσατε και τελείωσε αυτή η ανταλλαγή.

Επομένως, κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Εθνικής Άμυνας «Ρυθμίσεις Μέριμνας Προσωπικού Ενόπλων Δυνάμεων, Στρατολογίας, Στρατιωτικής Δικαιοσύνης και άλλες διατάξεις». Όπως προκύπτει από τη συζήτηση και τις τοποθετήσεις των μελών της Επιτροπής, γίνεται δεκτό καταρχήν, κατ' άρθρον και στο σύνολό του, κατά πλειοψηφία.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Παρόντες ήταν οι Βουλευτές κ.κ. Αμανατίδης Ιωάννης, Αυλωνίτου Ελένη, Βαγιωνάκη Ευαγγελία, Δέδες Ιωάννης, Δουζίνας Κωνσταντίνος, Δρίτσας Θεόδωρος, Ηγουμενίδης Νικόλαος, Καββαδία Ιωαννέτα, Καραγιαννίδης Χρήστος, Κασιμάτη Νίνα, Μπαλλής Συμεών, Ρίζος Δημήτριος, Γκιόλας Ιωάννης, Γεωργιάδης Σπυρίδων Άδωνις, Χαρακόπουλος Μάξιμος, Δαβάκης Αθανάσιος, Καββαδάς Αθανάσιος, Κικίλιας Βασίλειος, Τσιάρας Κωνσταντίνος, Κωνσταντινόπουλος Οδυσσέας, Αρβανιτίδης Γεώργιος και Παφίλης Αθανάσιος.

Τέλος και περί ώρα 17.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**